## Pravilnik o vojnopolicijskim poslovima i provedbi ovlasti ovlaštenih službenih osoba Vojne policije

### NN 44/2014 (7.4.2014.), Pravilnik o vojnopolicijskim poslovima i provedbi ovlasti ovlaštenih službenih osoba Vojne policije

MINISTARSTVO OBRANE

816

Na temelju članka 108. stavka 4. Zakona o obrani (»Narodne novine«, br. 73/13), uz suglasnost ministra unutarnjih poslova, donosim

PRAVILNIK

O VOJNOPOLICIJSKIM POSLOVIMA I PROVEDBI OVLASTI OVLAŠTENIH SLUŽBENIH OSOBA VOJNE POLICIJE

I. UVODNE ODREDBE

Članak 1.

Pravilnikom o vojnopolicijskim poslovima i provedbi ovlasti ovlaštenih službenih osoba Vojne policije (u daljnjem tekstu Pravilnik) uređuje se: djelokrug rada, način stjecanja statusa te prava i obveze ovlaštene službene osobe Vojne policije, odredbe o službenoj znački i službenoj iskaznici Vojne policije, poslovi Vojne policije (u daljnjem tekstu vojnopolicijski poslovi), ovlasti ovlaštenih službenih osoba Vojne policije (u daljnjem tekstu vojnopolicijske ovlasti), način postupanja i provedbe vojnopolicijskih ovlasti, posebne obveze nadređenih osoba prema ovlaštenim službenim osobama prije početka obavljanja vojnopolicijskog posla te oprema i sredstva Vojne policije.

Članak 2.

Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

II. DJELOKRUG RADA VOJNE POLICIJE

Članak 3.

(1) U Ministarstvu obrane i Oružanim snagama Republike Hrvatske (u daljnjem tekstu Oružane snage) ustrojava se Vojna policija za obavljanje vojnopolicijskih poslova u Ministarstvu obrane i Oružanim snagama u miru, ratu i stanju neposredne ugroženosti neovisnosti, jedinstvenosti i opstojnosti Republike Hrvatske (u daljnjem tekstu stanje neposredne ugroženosti) te borbenih zadaća u ratu.

(2) Vojna policija sudjeluje i u obavljanju zadaća u ispunjavanju obveza Ministarstva obrane i Oružanih snaga u izgradnji međunarodnoga mira, sigurnosti i povjerenja te sudjeluje u ispunjavanju obveza preuzetih u sklopu kolektivne obrane Organizacije Sjevernoatlantskog saveza (NATO) i Zajedničke sigurnosne i obrambene politike Europske unije.

(3) Vojnopolicijske poslove i zadaće iz stavaka 1. i 2. ovoga članka Vojna policija obavlja u skladu s odredbama Zakona o obrani, Zakona o službi u Oružanim snagama Republike Hrvatske, Zakona o kaznenom postupku, Prekršajnog zakona, Zakona o sigurnosti prometa na cestama, drugih zakona, podzakonskih i drugih akata, te sklopljenih međunarodnih ugovora.

(4) U obavljanju vojnopolicijskih poslova i zadaća pripadnici Vojne policije dužni su postupati u skladu s pravilima ratnog i humanitarnog prava, općim i posebnim pravilima postupanja u Oružanim snagama te načelima etičkog kodeksa Vojne policije.

Članak 4.

(1) Vojnu policiju čine ustrojstvena jedinica Vojne policije u Glavnom stožeru Oružanih snaga (u daljnjem tekstu ustrojstvena jedinica Vojne policije u Glavnom stožeru) i postrojbe Vojne policije.

(2) Ustrojstvena jedinica Vojne policije u Glavnom stožeru Oružanih snaga, u smislu ovoga Pravilnika, je ustrojstvena jedinica Glavnog stožera Oružanih snaga (u daljnjem tekstu Glavni stožer) koja obavlja vojnopolicijske poslove i zadaće u skladu s odlukom kojom se propisuje unutarnje ustrojstvo i nadležnosti Glavnog stožera.

(3) Postrojba Vojne policije, u smislu ovoga Pravilnika, je ustrojstvena jedinica Oružanih snaga prema odobrenom mobilizacijskom razvoju i knjigama ustroja Oružanih snaga, namijenjena za obavljanje vojnopolicijskih poslova i zadaća.

(4) Teritorijalna nadležnost postupanja ustrojstvenih jedinica Vojne policije uređuje se odlukom ministra obrane na prijedlog načelnika Glavnog stožera.

Članak 5.

(1) Vojna policija je u obavljanju vojnopolicijskih poslova ovlaštena postupati prema:

1. vojnim osobama u službi u Ministarstvu obrane i Oružanim snagama

2. državnim službenicima i namještenicima u službi u Oružanim snagama

3. civilnim osobama koje se nalaze u vojnim lokacijama i građevinama

4. civilnim osobama u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina

5. civilnim osobama koje se nalaze izvan vojnih lokacija i građevina u provedbi mjera i radnji zaštite štićenih osoba u objektima i prostorima gdje se štićene osobe nalaze.

(2) Vojna policija u obavljanju vojnopolicijskih poslova iz ovoga Pravilnika dok ne izvrši provjeru ili utvrđivanje identiteta osobe ovlaštena je postupati prema svim osobama koje ulaze i koje se nalaze u vojnim lokacijama i građevinama kao i civilnim osobama koje se nalaze izvan vojnih lokacija i građevina u provedbi mjera i radnji zaštite štićenih osoba u objektima i prostorima gdje se štićene osobe nalaze.

(3) U obavljanju vojnopolicijskih poslova Vojna policija ovlaštena je postupati prema državnim službenicima i namještenicima u službi u Ministarstvu obrane kao prema civilnim osobama koje se nalaze u vojnim lokacijama i građevinama izuzev poslova kriminalističkog istraživanja u skladu s odredbom Zakona o obrani.

(4) O postupanju prema civilnim osobama iz stavka 1. točki 3., 4. i 5. i državnim službenicima i namještenicima u službi u Ministarstvu obrane iz stavka 3. ovoga članka Vojna policija dužna je odmah izvijestiti Ministarstvo unutarnjih poslova (u daljnjem tekstu MUP) odnosno nadležnu ustrojstvenu jedinicu Policije Ministarstva unutarnjih poslova (u daljnjem tekstu Policija MUP-a).

Članak 6.

Vojna policija u obavljanju vojnopolicijskih poslova surađuje s ustrojstvenim jedinicama Ministarstva obrane i Oružanih snaga, ustrojstvenim jedinicama MUP-a, državnim odvjetništvima, uredima za suzbijanje korupcije i organiziranog kriminala, sudovima i drugim nadležnim državnim i javnim tijelima.

III. OVLAŠTENA SLUŽBENA OSOBA VOJNE POLICIJE

Članak 7.

(1) Pripadnici Vojne policije su djelatne vojne osobe, državni službenici i namještenici, osobe na služenju vojnog roka (ročnici) i pričuvnici pozvani na službu u Oružane snage, raspoređeni u ustrojstvene jedinice Vojne policije.

(2) Pripadnici Vojne policije, u smislu ovoga Pravilnika, su ovlaštene službene osobe i neovlaštene osobe.

Članak 8.

(1) Vojnopolicijske ovlasti mogu primjenjivati samo ovlaštene službene osobe Vojne policije (u daljnjem tekstu ovlaštene službene osobe).

(2) Ovlaštena službena osoba je pripadnik Vojne policije u statusu djelatne vojne osobe i pričuvnika, koji je završio Tečaj za ovlaštene službene osobe Vojne policije i raspoređen u ustrojstvenu jedinicu Vojne policije na ustrojbenu dužnost s vojnopolicijskim ovlastima.

(3) Neovlaštena osoba Vojne policije je pripadnik Vojne policije raspoređen na ustrojbenu dužnost u ustrojstvenu jedinicu Vojne policije bez vojnopolicijskih ovlasti.

(4) Tečaj iz stavka 2. ovoga članka provodi se u ustrojstvenoj jedinici Vojne policije nadležnoj za provedbu izobrazbe i obuke (Središtu Vojne policije za obuku »bojnik Alfred Hill«) po planu i programu izobrazbe, obuke i ocjenjivanja koji na prijedlog zapovjednika postrojbe Vojne policije odobrava načelnik ustrojstvene jedinice Vojne policije u Glavnom stožeru.

Članak 9.

Ovlaštenoj službenoj osobi u svrhu dokazivanja statusa ovlaštene službene osobe i pripadnosti Vojnoj policiji izdaje se službena iskaznica (u daljnjem tekstu iskaznica) i službena značka (u daljnjem tekstu značka) Vojne policije.

Članak 10.

(1) Iskaznica Vojne policije je službena isprava s fotografijom i serijskim brojem, koju zadužuje ovlaštena službena osoba u svrhu identifikacije i dokazivanja prava u primjeni vojnopolicijskih ovlasti u skladu s odredbama zakona i ovim Pravilnikom.

(2) Obrazac iskaznice iz stavka 1. ovoga članka sadrži sljedeće podatke:

– u sredini grb Republike Hrvatske

– desno od grba ispisano je »Republika Hrvatska, Ministarstvo obrane, Glavni stožer OS RH, Vojna policija«, a ispod toga »službena iskaznica« te prostor za ime, prezime i ustrojstvenu jedinicu ovlaštene službene osobe kojoj se iskaznica izdaje

– lijevo od grba je prazan prostor za fotografiju ovlaštene službene osobe kojoj se iskaznica izdaje preko koje se u donjem desnom kutu otiskuje pečat Ministarstva obrane

– ispod fotografije ispisan je serijski broj iskaznice, koji počinje slovnom oznakom »A« za ovlaštene službene osobe u statusu djelatne vojne osobe, odnosno slovnom oznakom »P« za ovlaštene službene osobe pričuvnike i četveroznamenkastim brojem

– tiskani tekst o vojnopolicijskoj ovlasti koji glasi: »Nositelj ove iskaznice ovlašten je u okviru svoje nadležnosti utvrđene Zakonom o obrani, Zakonom o kaznenom postupku i propisima donesenim na temelju zakona utvrditi identitet, dovesti osobu nadležnom tijelu, obaviti pregled osoba, predmeta, prometnih sredstava, prostorija, objekata i dokumentacije, uporabiti sredstva prisile te obavljati i druge poslove predviđene zakonom i drugim propisima."

– evidencijski broj iskaznice

– datum izdavanja iskaznice

– mjesto za potpis i ovjeru potpisa odgovorne osobe ustrojstvene jedinice Vojne policije u Glavnom stožeru koja izdaje iskaznicu.

Članak 11.

(1) Značka Vojne policije je službena vojna oznaka s ugraviranim serijskim brojem, koju zadužuje ovlaštena službena osoba u svrhu identifikacije i dokazivanja prava u primjeni vojnopolicijskih ovlasti u skladu s odredbama zakona i ovim Pravilnikom.

(2) Značka iz stavka 1. ovoga članka izvedena je iz tri dijela koji su spojeni u jednu cjelinu:

– prvi dio je podloga izvedena u obliku stiliziranog trokuta dimenzija 71 × 68 mm, oblikovanog pleterom unutar kojeg je stilizirani reljefni lik sokola, čija se glava ocrtava na suncu. Na donjem dijelu trokuta upisana su slova »RH«.

– drugi dio je izveden u obliku kruga u kojem je upisan naziv »VOJNA POLICIJA«, a u donjem dijelu je ugraviran serijski broj značke. Prostor između slova je izveden u crnom emajlu.

– treći dio je izveden u obliku isječka kruga unutar kojeg je grb Republike Hrvatske s maslinovom grančicom i mačem. Oko grba su izvedena 21 mala kružna ispupčenja. Crveno-bijela polja grba Republike Hrvatske izvedena su u emajlu.

– na poleđini značke je zalemljena perna opruga za pričvršćivanje dimenzija 42 × 15 mm.

(3) Površinska obrada metalnih dijelova je pozlata za značke koje zadužuju ovlaštene službene osobe u statusu časnika i dočasnika te niklana za značke koje zadužuju ovlaštene službene osobe u statusu vojnika. Grb, mač i maslinova grančica kao i kružni dijelovi su u pozlati za sve značke.

Članak 12.

Obrazac iskaznice i izgled značke Vojne policije tiskani su uz ovaj Pravilnik i čine njegov sastavni dio.

Članak 13.

(1) Iskaznicu i značku izdaje ustrojstvena jedinica Vojne policije u Glavnom stožeru.

(2) O izdanim i razduženim iskaznicama i značkama vodi se evidencija u ustrojstvenoj jedinici Vojne policije u Glavnom stožeru.

Članak 14.

(1) Ovlaštena službena osoba dužna je čuvati zaduženu iskaznicu i značku.

(2) Ovlaštena službena osoba koja izgubi iskaznicu i/ili značku ili na drugi način ostane bez iskaznice i/ili značke dužna je o tome odmah usmeno izvijestiti prvonadređenu osobu, a pisano očitovanje dostaviti prvonadređenoj osobi ne kasnije od četrdeset osam (48) sati od izjavljene usmene obavijesti.

(3) Nova iskaznica i/ili značka izdat će se nakon što je izgubljena ili na drugi način nestala iskaznica i/ili značka oglašena nevažećom u »Narodnim novinama«.

(4) Troškove oglašavanja u »Narodnim novinama« snosi ovlaštena službena osoba iz stavka 2. ovoga članka.

(5) Zapovjednik postrojbe Vojne policije dužan je ustrojstvenoj jedinici Vojne policije u Glavnom stožeru dostaviti obavijest o izgubljenoj iskaznici i/ili znački u roku od dvadeset četiri (24) sata od saznanja da je izgubljena iskaznica i/ili značka te izvješće o izgubljenoj iskaznici i/ili znački u roku od četrdeset osam (48) sati od dostavljene obavijesti.

Članak 15.

(1) Ovlaštena službena osoba razriješena dužnosti u skladu s zakonom i kojoj prestane služba ili raspored na ustrojbenoj dužnosti s vojnopolicijskim ovlastima, dužna je prilikom primitka rješenja o razrješenju od dužnosti, odnosno rješenja o prestanku službe ili prestanku rasporeda na ustrojbenoj dužnosti s vojnopolicijskim ovlastima, iskaznicu i značku vratiti osobi koju za to ovlasti načelnik ustrojstvene jedinice Vojne policije u Glavnom stožeru odnosno zapovjednik postrojbe Vojne policije.

(2) Zapovjednik postrojbe Vojne policije iskaznicu i značku iz stavka 1. ovoga članka dužan je u roku od osam (8) dana dostaviti ustrojstvenoj jedinici Vojne policije u Glavnom stožeru.

(3) Ovlaštenoj službenoj osobi udaljenoj od dužnosti u skladu s odredbama Zakona, prvonadređena osoba ili osoba koju za to ovlasti načelnik ustrojstvene jedinice Vojne policije u Glavnom stožeru odnosno zapovjednik postrojbe Vojne policije dužna je prilikom uručenja rješenja o udaljenju od dužnosti privremeno oduzeti iskaznicu i značku do okončanja postupka.

(4) Ovlaštenoj službenoj osobi koja je privremeno nesposobna za obnašanje dužnosti zbog bolesti iz skupine »F« Popisa bolesti i srodnih zdravstvenih problema, prvonadređena osoba ili osoba koju za to ovlasti načelnik ustrojstvene jedinice Vojne policije u Glavnom stožeru odnosno zapovjednik postrojbe Vojne policije dužna je danom saznanja o privremenoj nesposobnosti, privremeno oduzeti iskaznicu i značku do povratka ovlaštene službene osobe na dužnost.

(5) Nadređena osoba ovlaštene službene osobe iz stavka 3. i 4. ovoga članka ili osoba koju za to ovlasti načelnik ustrojstvene jedinice Vojne policije u Glavnom stožeru odnosno zapovjednik postrojbe Vojne policije privremeno oduzetu iskaznicu i značku čuva u ustrojstvenoj jedinici Vojne policije do povratka ovlaštene službene osobe na dužnost i dužna je o privremenom razduženju odmah izvijestiti načelnika ustrojstvene jedinice Vojne policije u Glavnom stožeru odnosno zapovjednika postrojbe Vojne policije, a zapovjednik postrojbe Vojne policije ustrojstvenu jedinicu Vojne policije u Glavnom stožeru.

Članak 16.

(1) Ovlaštena službena osoba u obavljanju vojnopolicijskih poslova nosi iskaznicu i značku.

(2) Prije primjene vojnopolicijskih ovlasti ovlaštena službena osoba dužna je predstaviti se pokazivanjem iskaznice i značke.

(3) Iznimno od odredbe stavka 2. ovoga članka, smatra se da se ovlaštena službena osoba predstavila ako na vojnoj odori ili civilnoj odjeći tijekom obavljanja vojnopolicijskog posla nosi vidljivo istaknutu značku.

(4) Ovlaštena službena osoba neće se odmah predstaviti na način propisan u stavku 2. ovoga članka ako stvarne okolnosti primjene vojnopolicijske ovlasti upućuju na to da bi takvo predstavljanje moglo ugroziti postizanje njezina cilja, nego će se prvo usmeno predstaviti riječima »Vojna policija«, a čim prestanu te okolnosti ili po zahtjevu osobe nad kojom su primijenjene vojnopolicijske ovlasti, predstavit će se pokazivanjem značke i iskaznice.

Članak 17.

(1) Ovlaštena službena osoba kada je u službi nosi vojnu odoru, vojne oznake, opremu i sredstva Vojne policije u skladu s odredbama pravilnika kojim se uređuju vrste i način nošenja vojne odore i ovoga Pravilnika.

(2) Ovlaštena službena osoba može obavljati određene vojnopolicijske poslove i u civilnoj odjeći, o čemu odlučuje načelnik ustrojstvene jedinice Vojne policije u Glavnom stožeru.

(3) Odluku o pripadajućoj službenoj civilnoj odjeći, nabavi i rokovima uporabe službene civilne odjeće donosi nadležna ustrojstvena jedinica Ministarstva obrane na prijedlog načelnika ustrojstvene jedinice Vojne policije u Glavnom stožeru.

Članak 18.

(1) Ovlaštena službena osoba zadužuje, nosi i može uporabiti službeno oružje.

(2) Ovlaštena službena osoba kada je u službi nosi službeno oružje i streljivo za tu vrstu oružja te ga je ovlaštena uporabiti kao i druga sredstva prisile, u skladu s odredbama zakona i ovoga Pravilnika.

(3) Službeno oružje ovlaštena službena osoba može osim u slučaju primjene ovlasti iz ovoga Pravilnika nositi i uporabiti i u skladu s vojnim propisima koji reguliraju nošenje i uporabu oružja u Oružanim snagama.

(4) Vrsta, način i potreba nošenja službenog oružja i streljiva ovise o vrsti vojnopolicijskog posla koji obavlja ovlaštena službena osoba, o čemu odluku donosi nadležni zapovjednik satnije, njoj ravne ili više razine ustrojstvene jedinice Vojne policije u kojoj se nalazi ovlaštena službena osoba.

Članak 19.

(1) Ovlaštena službena osoba na osobnom zaduženju ima službeno dugo i kratko vatreno oružje i streljivo za tu vrstu vatrenog oružja i nosi ga za vrijeme obavljanja službe, a nakon toga odlaže ga u prostoru ili prostoriji Vojne policije posebno određenoj za čuvanje i odlaganje službenog vatrenog oružja.

(2) Prostor ili prostoriju za čuvanje i odlaganje službenog vatrenog oružja iz stavka 1. ovoga članka određuje zapovjednik postrojbe Vojne policije za pripadnike postrojbe Vojne policije odnosno načelnik ustrojstvene jedinice Vojne policije u Glavnom stožeru za pripadnike ustrojstvene jedinice Vojne policije u Glavnom stožeru.

(3) Ovlaštena službena osoba može po odobrenju načelnika ustrojstvene jedinice Vojne policije u Glavnom stožeru Oružanih snaga ili zapovjednika postrojbe Vojne policije službeno kratko vatreno oružje na osobnom zaduženju nositi i izvan službe, u civilnoj odjeći, prikriveno, na način da ne uznemirava građane.

(4) Nošenje i držanje službenog kratkog vatrenog oružja iz stavka 3. ovoga članka provodi se u skladu s odredbama Zakona o oružju.

Članak 20.

(1) Ovlaštena službena osoba tijekom obavljanja poslova u službenim prostorijama Vojne policije, ovisno o okolnostima, smije službeno oružje na osobnom zaduženju odložiti na sigurno mjesto na način kojim onemogućuje njegovu dostupnost drugim osobama.

(2) Za vrijeme nošenja, rukovanja i uporabe službenog oružja ovlaštena službena osoba dužna je pridržavati se mjera sigurnosti u rukovanju oružjem te voditi brigu o njegovoj ispravnosti i čistoći.

(3) Kada ovlaštena službena osoba u obavljanju vojnopolicijskog posla koristi prometno sredstvo, dužna je službeno oružje držati i nositi tako da ne dovede u opasnost sebe i druge.

(4) U prometnom sredstvu službeno oružje ne smije se ostavljati bez nadzora.

Članak 21.

(1) U slučaju kada se u obavljanju vojnopolicijskog posla opravdano može pretpostaviti da će se prilikom njegova daljnjeg obavljanja ovlaštena službena osoba naći u situaciji u kojoj bi mogli biti ispunjeni uvjeti za uporabu službenoga vatrenog oružja, ovlaštena službena osoba može izvršiti punjenje oružja ubacivanjem streljiva u cijev službenog vatrenog oružja prije nastavka izvršenja vojnopolicijskog posla.

(2) Kada prestanu okolnosti iz stavka 1. ovoga članka ovlaštena službena osoba dužna je provjeriti nalazi li se streljivo u cijevi te službeno vatreno oružje sigurnim pražnjenjem pripremiti za sigurno nošenje.

IV. VOJNOPOLICIJSKI POSLOVI

Članak 22.

(1) Vojnopolicijski poslovi su:

1. zaštita života, slobode, prava i sigurnosti vojnih osoba, državnih službenika i namještenika u službi u Oružanim snagama (u daljnjem tekstu: pripadnici Oružanih snaga), državnih službenika i namještenika u službi u Ministarstvu obrane u vezi s obavljanjem službe te civilnih osoba koje se nalaze u vojnim lokacijama i građevinama

2. zaštita imovine koja ima vojnu namjenu

3. sprječavanje kaznenih djela, prekršaja, kršenja vojne stege i povrede službene dužnosti u/ili prema Ministarstvu obrane i Oružanim snagama

4. kriminalističko istraživanje kaznenih djela za koja se progoni po službenoj dužnosti i prekršaja u/ili prema Ministarstvu obrane i Oružanim snagama

5. otkrivanje počinitelja kaznenih djela za koje se progoni po službenoj dužnosti i prekršaja, osoba koje krše vojnu stegu i čine povredu službene dužnosti, prikupljanje podataka o tim djelima i počiniteljima, podnošenje kaznenih i prekršajnih prijava i izvješća, stegovnih prijava, obavijesti o povredi vojne stege, obavijesti o povredi službene dužnosti i podnošenje izvješća

6. traganje za počiniteljima kaznenih djela za koje se progoni po službenoj dužnosti i prekršaja, osobama koje krše vojnu stegu i čine povredu službene dužnosti, te njihovo dovođenje i predaja nadležnim tijelima

7. nadzor i upravljanje prometa

8. osiguranje i zaštita štićenih vojnih lokacija i građevina, štićenih osoba, objekata i prostora od posebnoga sigurnosnog značenja za Ministarstvo obrane i Oružane snage

9. sudjelovanje po ukazanoj potrebi u sigurnosnoj potpori MUP-u kao i drugim tijelima državne vlasti

10. pružanje pomoći i suradnja s vojnostegovnim sudovima i zapovjednicima/čelnicima ustrojstvenih jedinica Ministarstva obrane i Oružanih snaga u postupcima zbog kršenja vojne stege i povrede službene dužnosti te materijalne odgovornosti

11. bilježenje i izvješćivanje o događajima i pojavama zbog kojih Vojna policija primjenjuje svoje ovlasti i obavlja vojnopolicijske poslove te po obavijesti nadležne ustrojstvene jedinice Policije MUP-a,
državnog odvjetništva i suda

12. poslovi u specijalnim ustrojstvenim jedinicama Vojne policije i namjenski organiziranim postrojbama Oružanih snaga

13. obavljanje vojnopolicijskih poslova u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu u skladu s međunarodnim sporazumima kojima je Republika Hrvatska pristupila, zakonima i provedbenim propisima, po matrici prijavljenih sposobnosti

14. obavljanje ostalih poslova određenih zakonima i drugim propisima.

(2) U slučaju rata i stanju neposredne ugroženosti, Vojna policija sudjeluje i u izvršavanju borbenih zadaća.

(3) Vojnopolicijski poslovi obavljaju se primjenom vojnopolicijskih ovlasti.

Članak 23.

(1) Vojnopolicijski poslovi iz članka 22. ovoga Pravilnika dijele se u skupine poslova:

1. osiguranje i zaštita

2. traganje i dovođenje

3. nadzor i upravljanje prometa

4. sprječavanje kriminaliteta i kriminalističko istraživanje

5. bilježenje i izvješćivanje

6. vojnopolicijski poslovi u specijalnim i namjenskim postrojbama

7. ostali vojnopolicijski poslovi.

(2) Taktika, tehnika i procedure postupanja pripadnika Vojne policije u obavljanju vojnopolicijskih poslova iz stavka 1. ovoga članka uređuje se u skladu s ovim Pravilnikom i provedbenim aktima načelnika ustrojstvene jedinice Vojne policije u Glavnom stožeru i zapovjednika postrojbe Vojne policije.

1. Osiguranje i zaštita

Članak 24.

(1) Osiguranje i zaštita obuhvaćaju poduzimanje mjera, radnji i postupaka, provedbom i primjenom vojnopolicijskih ovlasti, radi zaštite života, slobode, prava i sigurnosti pripadnika Oružanih snaga, državnih službenika i namještenika u službi u Ministarstvu obrane u vezi s obavljanjem službe, civilnih osoba koje se nalaze u vojnim lokacijama i građevinama, te osiguranja vojnih lokacija i građevina, imovine koja ima vojnu namjenu, dokumentacije, opreme, prometnih sredstava, određenih područja i smjerova kretanja od sigurnosnog značenja za Ministarstvo obrane i Oružane snage.

(2) Osiguranje i zaštita iz stavka 1. ovoga članka obuhvaćaju i poduzimanje mjera, radnji i postupaka Vojne policije, provedbom i primjenom vojnopolicijskih ovlasti i u skladu s posebnim propisom radi zaštite života, sigurnosti i nepovredivosti štićenih osoba Ministarstva obrane i Oružanih snaga kao i štićenih osoba od sigurnosnog značenja za Ministarstvo obrane i Oružane snage u objektima i prostorima gdje se štićene osobe nalaze.

(3) Poslovi osiguranja i zaštite iz stavaka 1. i 2. ovoga članka provode se neposrednim tjelesnim – fizičkim osiguranjem, primjenom sredstava tehničke zaštite, mjerama protudiverzijske zaštite (PDZ) i pregleda rendgen uređajem (RTG), uporabom službenih pasa, prometnih sredstava te uporabom druge opreme i sredstava kojima raspolaže Vojna policija.

2. Traganje i dovođenje

Članak 25.

(1) Traganje obuhvaća poduzimanje mjera, radnji i postupaka Vojne policije, provedbom i primjenom vojnopolicijskih ovlasti radi pronalaženja pripadnika Oružanih snaga, civilnih osoba u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina, odnosno pronalaženja predmeta na temelju:

1. naloga državnog odvjetništva, suda ili tijela uprave u skladu sa zakonom

2. zahtjeva nadređene osobe ustrojstvene jedinice Oružanih snaga nadležne za pokretanje potrage

3. zahtjeva Vojne policije za pokretanje potrage odnosno objave.

(2) Traganje obuhvaća i poduzimanje mjera, radnji i postupaka Vojne policije, provedbom i primjenom vojnopolicijskih ovlasti radi pronalaženja državnih službenika i namještenika u službi u Ministarstvu obrane i civilne osobe koja se nalazi u vojnoj lokaciji i građevini, na temelju naloga državnog odvjetništva, suda ili tijela uprave u skladu sa zakonom.

Članak 26.

Dovođenje obuhvaća mjere, radnje i postupke Vojne policije, provedbom i primjenom vojnopolicijskih ovlasti radi prihvata, osiguranja i dovođenja pripadnika Oružanih snaga, državnih službenika i namještenika u službi u Ministarstvu obrane, civilne osobe koja se nalazi u vojnoj lokaciji i građevini kao i civilne osobe uhvaćene u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina i predaje nadležnom tijelu i nadležnoj ustrojstvenoj jedinici Oružanih snaga koje je izdalo nalog ili zapovijed za dovođenje.

3. Nadzor i upravljanje prometa

Članak 27.

(1) Nadzor i upravljanje prometa obuhvaća mjere, radnje i postupke Vojne policije, provedbom i primjenom vojnopolicijskih ovlasti, nadzora i upravljanja prometa vojnih prometnih sredstava, vozača i drugih sudionika u prometu na području u kojem se nalaze vojne lokacije i građevine i pri kretanju na cestama vojnih postrojbi i vojnih prometnih sredstava.

(2) Upravljanje prometom obuhvaća i poduzimanje potrebnih preventivno-sigurnosnih mjera radi provedbe planiranog kretanja i poštivanja odnosa i postupaka u prometu u skladu s odredbama zakona i drugih propisa.

(3) Nadzorom sudionika u prometu utvrđuje se i provjerava njihovo pridržavanje prometnih propisa, valjanost prometnih isprava, te psihofizičko stanje i uvjeti koje sudionici u prometu moraju ispunjavati za sigurno i nesmetano sudjelovanje u prometu.

(4) Nadzor prometa iz stavka 1. ovoga članka ovlaštene službene osobe provode na način uređen posebnim propisom u skladu sa Zakonom o sigurnosti prometa na cestama.

(5) Vojna policija provodi pratnju prijevoza za potrebe Oružanih snaga s vojnopolicijskim prometnim sredstvima opremljenim uređajima za davanje posebnih zvučnih ili svjetlosnih znakova u skladu s posebnim zakonom.

(6) Vojna policija vodi evidenciju prometnih nesreća u kojima su sudjelovala vojna prometna sredstva, pripadnici Oružanih snaga te službenici i namještenici u službi u Ministarstvu obrane kao vozači vojnih prometnih sredstava.

4. Sprječavanje kriminaliteta i kriminalističko istraživanje

Članak 28.

(1) Sprječavanje kriminaliteta obuhvaća mjere, radnje i postupke Vojne policije, provedbom i primjenom vojnopolicijskih ovlasti radi sprječavanja i otkrivanja kaznenih djela, prekršaja, kršenja vojne stege i povrede službene dužnosti u i prema Ministarstvu obrane i Oružanim snagama.

(2) Kriminalističko istraživanje je ukupnost vojnopolicijskih ovlasti, mjera i radnji koje u skladu sa zakonima i ovim Pravilnikom poduzimaju ovlaštene službene osobe kada postoji sumnja da se priprema ili je počinjeno kazneno djelo za koje se progoni po službenoj dužnosti ili prekršaj, te radi otkrivanja kaznenog djela za koje se progoni po službenoj dužnosti i prekršaja, pronalaženja počinitelja, sprječavanja da se počinitelj ne sakrije ili ne pobjegne, da se otkriju i osiguraju tragovi i predmeti koji mogu poslužiti pri utvrđivanju činjenica i da se prikupe obavijesti koje mogu biti od koristi za uspješno vođenje kaznenog ili prekršajnog postupka.

Članak 29.

(1) Kriminalističko istraživanje nad vojnim osobama u Oružanim snagama i državnim službenicima i namještenicima u službi u Oružanim snagama provode ovlaštene službene osobe kada postoje osnove sumnje da je počinjeno kazneno djelo za koje se progoni po službenoj dužnosti te provode radnje za pokretanje prekršajnog postupka u skladu sa Zakonom o kaznenom postupku, Prekršajnim zakonom i drugim propisima.

(2) Kriminalističko istraživanje nad civilnim osobama koje se nalaze u vojnim lokacijama i građevinama kao i civilnim osobama u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina provode ovlaštene službene osobe kada postoje osnove sumnje da je počinjeno kazneno djelo za koje se progoni po službenoj dužnosti te provode radnje za pokretanje prekršajnog postupka u skladu sa Zakonom o kaznenom postupku, Prekršajnim zakonom i drugim propisima.

(3) Kriminalističko istraživanje nad djelatnim vojnim osobama u službi u Ministarstvu obrane i civilnim osobama koje se nalaze izvan vojnih lokacija i građevina u provedbi mjera i radnji zaštite štićenih osoba u objektima i prostorima gdje se štićene osobe nalaze provode ovlaštene službene osobe u suradnji s policijskim službenicima MUP-a kada postoje osnove sumnje da je počinjeno kazneno djelo za koje se progoni po službenoj dužnosti te provode radnje za pokretanje prekršajnog postupka u skladu sa Zakonom o kaznenom postupku, Prekršajnim zakonom i drugim propisima.

(4) Kriminalističko istraživanje nad državnim službenicima i namještenicima u službi u Ministarstvu obrane provode policijski službenici MUP-a kada postoje osnove sumnje da je počinjeno kazneno djelo za koje se progoni po službenoj dužnosti te provode radnje za pokretanje prekršajnog postupka u skladu sa Zakonom o kaznenom postupku, Prekršajnim zakonom i drugim propisima.

(5) Pod djelatnim vojnim osobama u službi u Ministarstvu obrane iz stavka 3. ovoga članka i državnim službenicima i namještenicima u službi u Ministarstvu obrane iz stavka 4. ovoga članka smatraju se djelatne vojne osobe i državni službenici i namještenici u službi u upravnom dijelu Ministarstva obrane.

(6) Postupanja ovlaštenih službenih osoba i policijskih službenika MUP-a iz stavka 3. ovoga članka uređuje se protokolom o suradnji načelnika ustrojstvene jedinice Vojne policije u Glavnom stožeru i načelnika Uprave kriminalističke policije Policije MUP-a.

(7) Ulazak i pregled vojne lokacije i građevine policijski službenici MUP-a obavljaju uz nazočnost ovlaštenih službenih osoba Vojne policije.

(8) O postupanju policijskih službenika MUP-a prema osobama iz stavka 4. ovoga članka nadležna ustrojstvena jedinica Policije MUP-a obavijestit će nadležnu ustrojstvenu jedinicu Vojnu policiju.

Članak 30.

(1) Kriminalističko istraživanje počinje otvaranjem analitičke obrade ili početkom izvida kaznenog djela za koje se progoni po službenoj dužnosti ili u povodu prijedloga ili prekršaja ili obavljenom hitnom dokaznom radnjom kaznenog djela ili prekršaja.

(2) Kriminalističko istraživanje u pravilu obuhvaća: analitičku obradu, izvide kaznenog djela ili prekršaja i završnu akciju.

(3) Početak izvida kaznenog djela koje se progoni po službenoj dužnosti i po prijedlogu odobrava čelnik ustrojstvene jedinice kriminalističke Vojne policije koja provodi izvide.

(4) Kriminalističkim istraživanjem rukovodi za to određena ovlaštena službena osoba i u pravilu sastavlja Plan kriminalističkog istraživanja koji odobrava čelnik ustrojstvene jedinice kriminalističke Vojne policije koja provodi izvide.

(5) Započeti izvidi kaznenih djela upisuju se u Zbirku kriminalističkih istraživanja koja se vodi u ustrojstvenoj jedinici kriminalističke Vojne policije koja provodi izvide.

(6) Kriminalističko istraživanje završava:

– zatvaranjem analitičke obrade

– podnošenjem kaznene prijave ili posebnog izvješća protiv počinitelja kaznenog djela

– ako se provedenim izvidima utvrdi da se ne radi o kaznenom djelu za koje se progoni po službenoj dužnosti ili prekršaju.

(7) Iznimno, ako ne postoje podaci potrebni za završetak kriminalističkog istraživanja načelnik ustrojstvene jedinice Vojne policije u Glavnom stožeru na prijedlog ovlaštene službene osobe koja je provodila kriminalističko istraživanje može odobriti prekid provedbe kriminalističkog istraživanja ako su u dosadašnjoj provedbi poduzete sve potrebne mjere i radnje te provjereni svi raspoloživi podaci.

(8) Ponovno aktiviranje izvida kaznenog djela iz stavka 7. ovoga članka u slučaju novih saznanja odobrava čelnik ustrojstvene jedinice kriminalističke Vojne policije koja provodi izvide.

Članak 31.

(1) Ovlaštena službena osoba provodi dokazne i druge radnje u skladu s odredbama Zakona o kaznenom postupku.

(2) Istražitelj za provedbu dokaznih i drugih radnji iz stavka 1. ovoga članka je ovlaštena službena osoba koju odlukom imenuje ministar obrane ili osoba koju on ovlasti uz prethodno mišljenje Glavnog državnog odvjetnika Republike Hrvatske.

5. Bilježenje i izvješćivanje

Članak 32.

(1) Bilježenje i izvješćivanje u Vojnoj policiji obuhvaća prikupljanje podataka, evidentiranje, vođenje baza podataka i evidencija, čuvanje, analitičko praćenje i izvješćivanje nadležnih osoba, tijela i ustrojstvenih jedinica Ministarstva obrane i Oružanih snaga o događajima i pojavama u kojima su obavljeni vojnopolicijski poslovi i primijenjene vojnopolicijske ovlasti.

(2) Bilježenje i izvješćivanje u Vojnoj policiji obuhvaća i prikupljanje podataka po obavijesti policijskih službenika Policije MUP-a te nadležnih tijela u skladu sa zakonom o događajima i postupcima u kojima su sudjelovali pripadnici Oružanih snaga i državni službenici i namještenici u službi u Ministarstvu obrane, njihovo evidentiranje, vođenje evidencije, čuvanje, analitičko praćenje i izvješćivanje nadležnih osoba, tijela i ustrojstvenih jedinica Ministarstva obrane i Oružanih snaga.

6. Vojnopolicijski poslovi u specijalnim i namjenski organiziranim postrojbama

Članak 33.

(1) Vojnopolicijski poslovi u specijalnim ustrojstvenim jedinicama Vojne policije obuhvaćaju mjere, radnje i postupke, provedbom i primjenom vojnopolicijskih ovlasti, za rješavanje složenih, zahtjevnih i visoko rizičnih vojnopolicijskih poslova koji zahtijevaju brzo djelovanje i postupanje posebno obučenih i opremljenih pripadnika Vojne policije:

– antiterorističke namjene

– sa službenim psima različitih namjena (za detekciju eksploziva, droga, duhana i duhanskih proizvoda, zaštitno-tragačkih i čuvarskih)

– za osiguranje štićenih osoba

– za protudiverzijsku zaštitu (PDZ)

– za preglede rendgen uređajem (RTG).

(2) Vojnopolicijski poslovi u namjenski organiziranim postrojbama Oružanih snaga obuhvaćaju mjere, radnje i postupke osposobljenih i opremljenih pripadnika Vojne policije za izvršenje zadaća u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu u skladu s međunarodnim sporazumima i ugovorima kojima je Republika Hrvatska pristupila, zakonima i provedbenim propisima, po matrici prijavljenih sposobnosti sudjelovanja, te poslovi u sastavu namjenski organiziranih postrojbi Oružanih snaga u zaštiti i spašavanju u slučaju katastrofa, većih nesreća i nesreća te drugih zadaća Oružanih snaga.

7. Ostali vojnopolicijski poslovi

Članak 34.

Ostali vojnopolicijski poslovi obuhvaćaju mjere, radnje i postupke Vojne policije u skladu sa zakonima i propisima kojima se uređuje prava i obveze pripadnika Ministarstva obrane i Oružanih snaga.

V. VOJNOPOLICIJSKE OVLASTI

Članak 35.

(1) U obavljanju vojnopolicijskih poslova ovlaštene službene osobe imaju sljedeće vojnopolicijske ovlasti:

1. prikupljanje, procjena, pohrana, obrada i korištenje podataka

2. provjera i utvrđivanje identiteta osoba i predmeta

3. prikupljanje obavijesti

4. pozivanje

5. dovođenje i privođenje

6. traganje za osobama i predmetima

7. privremeno ograničenje slobode kretanja

8. davanje upozorenja i naredbi

9. privremeno oduzimanje i čuvanje predmeta

10. zaprimanje prijava, podnošenje prekršajnih i kaznenih prijava i izvješća, te stegovnih prijava

11. osiguranje mjesta događaja

12. provjera uspostavljanja komunikacijskih kontakata

13. poligrafsko ispitivanje

14. pregled prostorija, prostora, objekata i dokumentacije

15. pregled osoba, predmeta i prometnih sredstava

16. fotografiranje i snimanje

17. prikrivene vojnopolicijske radnje

18. uporaba sredstava prisile

19. zaštita žrtava kaznenih djela i drugih osoba

20. zadržavanje

21. zaštita štićenih osoba, objekata i prostora.

(2) U slučaju rata i stanja neposredne ugroženosti uz primjenu vojnopolicijskih ovlasti iz stavka 1. ovoga članka ovlaštena službena osoba ima i ovlasti za uporabu tuđega prijevoznog sredstva i tuđega komunikacijskog uređaja.

Članak 36.

(1) U provedbi i primjeni vojnopolicijskih ovlasti, ovlaštena službena osoba obvezna je postupati čovječno i poštivati dostojanstvo, ugled i čast svake osobe te druga temeljna prava i slobode čovjeka.

(2) U prikupljanju, obradi, pohrani i korištenju podataka do kojih je Vojna policija došla, ovlaštena službena osoba posebno se skrbi o zaštiti osobnih i drugih podataka.

Članak 37.

(1) Ovlaštena službena osoba obavlja vojnopolicijske poslove te primjenjuje i provodi vojnopolicijske ovlasti:

1. po službenoj dužnosti

2. na temelju zapovijedi nadređene osobe

3. na temelju naloga državnog odvjetnika, suda ili drugog tijela kada je to propisano zakonom ili drugim propisom.

(2) Nalozi i zapovijedi za provedbu vojnopolicijskih ovlasti moraju biti utemeljeni na zakonu i ovom Pravilniku, jasni i određeni, a pri njihovu izdavanju mora se imati u vidu razmjer između povoda i svrhe obavljanja vojnopolicijskog posla.

(3) Pripadnik Vojne policije dužan je odbiti zapovijed kojom se od njega traži postupanje protivno odredbama Ustava Republike Hrvatske, zakona i pravilima međunarodnoga ratnog i humanitarnog prava.

(4) Ovlaštena službena osoba nije dužna izvršiti nalog i zapovijed ako bi time počinila kazneno djelo za koje se progoni po službenoj dužnosti.

(5) O odbijanju naloga ili zapovijedi iz stavka 4. ovoga članka ovlaštena službena osoba obvezna je odmah izvijestiti osobu nadređenu osobi koja je izdala nalog ili zapovijed kojom bi se počinilo kazneno djelo za koje se progoni po službenoj dužnosti.

Članak 38.

(1) Provedba i primjena vojnopolicijske ovlasti mora biti razmjerna potrebi zbog koje se poduzima.

(2) Između više vojnopolicijskih ovlasti primijenit će se ona kojom se s najmanje štetnih posljedica i u najkraćem vremenu postiže cilj.

1. Prikupljanje, procjena, pohrana, obrada i korištenje podataka

Članak 39.

(1) Vojna policija prikuplja, procjenjuje, obrađuje, pohranjuje i koristi osobne, službene i druge podatke pripadnika Oružanih snaga radi istraživanja kaznenih djela, prekršaja, kršenja vojne stege i povrede službene dužnosti te pronalaska počinitelja kaznenih djela i prekršaja, kršenja vojne stege i povrede službene dužnosti kao i dostave obavijesti nadređenim osobama o kršenju vojne stege i povrede službene dužnosti.

(2) Vojna policija prikuplja podatke, evidentira, vodi baze podataka i evidencije, čuva, vrši analitičko praćenje i izvješćivanje nadležnih osoba, tijela i ustrojstvenih jedinica Ministarstva obrane i Oružanih snaga o događajima i pojavama zbog kojih je Vojna policija primijenila svoje ovlasti i obavila vojnopolicijske poslove kao i događajima u kojima su sudjelovali pripadnici Oružanih snaga, državni službenici i namještenici u službi u Ministarstvu obrane po obavijesti policijskih službenika Policije MUP-a, državnog odvjetništva i suda.

(3) Evidentiranje podataka u baze podataka i evidencije iz stavka 2. ovoga članka obavljaju ovlaštene službene osobe ustrojstvene jedinice Vojne policije nadležne za vođenje baza podataka i evidencija Vojne policije.

Članak 40.

(1) Vojna policija vodi evidenciju:

1. počinjenih kaznenih djela koja se progone po službenoj dužnosti i prekršaja i zaprimljenih prijava o počinjenom kaznenom djelu koja se progone po službenoj dužnosti i prekršaja

2. događaja u kojima su sudjelovali pripadnici Oružanih snaga, državni službenici i namještenici u službi u Ministarstvu obrane i civilne osobe u vojnim lokacijama i građevinama gdje su primijenjene ovlasti Vojne policije

3. događaja i postupaka u kojima su sudjelovali pripadnici Oružanih snaga, državni službenici i namještenici u službi u Ministarstvu obrane po obavijesti Policije MUP-a, državnog odvjetništva i suda

4. pripadnika Oružanih snaga protiv kojih su ovlaštene službene osobe podnijele stegovnu prijavu

5. uporabljenih sredstava prisile

6. osoba nad kojima je provedena provjera identiteta

7. osoba nad kojima je provedeno utvrđivanje identiteta

8. osoba nad kojima je provedeno poligrafsko testiranje

9. privremeno oduzetih predmeta

10. osoba i predmeta za kojima je raspisana potraga ili objava

11. prometnih nesreća u kojima su sudjelovala vojna prometna sredstva, pripadnici Oružanih snaga te osobe kao vozači vojnih prometnih sredstava

12. o zadržanim osobama

13. o fotografiranim i snimljenim osobama, predmetima, objektima i prostorima

14. o izdanim i razduženim službenim značkama i iskaznicama Vojne policije.

(2) Metodologija, oblik, način vođenja i rokove čuvanja evidencija iz stavka 1. ovoga članka uređuje se aktom načelnika ustrojstvene jedinice Vojne policije u Glavnom stožeru.

Članak 41.

(1) Podaci se spremaju i čuvaju na način i u obliku koji osigurava njihovu trajnost i zaštitu od neovlaštenog pristupa.

(2) Pristup podacima odobrava nadređena osoba ustrojstvene jedinice Vojne policije nadležne za vođenje baze podataka i evidencije.

(3) Pohranu i obradu podataka koji se unose u baze podataka i evidencije obavljaju ovlaštene službene osobe nadležne za pohranu i korištenje podataka.

(4) Prikupljeni i u evidenciju uneseni osobni podaci moraju se odmah brisati kada se utvrdi da nisu točni, a ispravak se mora zabilježiti.

(5) Rok za čuvanje prikupljenih podataka ne može biti kraći od trideset (30) godina od dana unosa podatka.

Članak 42.

(1) Brojčani podaci o kaznenim djelima, osobama protiv kojih je podnesena kaznena prijava i oštećenim osobama, te ostali brojčani podaci iz vojnopolicijskih evidencija smiju se koristiti u statističke i analitičke svrhe u Ministarstvu obrane i Oružanim snagama.

(2) Osobni podaci ne smiju se koristiti protivno namjeni propisanoj ovim Pravilnikom i drugim propisima kojima se uređuje zaštita osobnih podataka.

(3) Prikupljeni i u evidenciju uneseni podaci mogu se, kao klasificirani podaci, učiniti dostupnim ustrojstvenim jedinicama Ministarstva obrane i Glavnog stožera u svrhu koja je utvrđena u skladu s odlukom ministra obrane ili zapovijedi načelnika Glavnog stožera.

Članak 43.

Radi obavljanja vojnopolicijskih poslova, Vojna policija može tražiti osobne i druge podatke osoba iz članka 5. stavaka 1. i 3. ovoga Pravilnika od ustrojstvenih jedinica Ministarstva obrane i Oružanih snaga, državnih tijela i drugih osoba koji posjeduju te podatke ili su ovlašteni voditi zbirke podataka.

2. Provjera i utvrđivanje identiteta osoba i predmeta

Članak 44.

(1) Ovlaštena službena osoba provjerava identitet pripadnika Oružanih snaga i civilne osobe koja se nalazi u vojnim lokacijama i građevinama:

1. kojeg treba uhititi, dovesti, zadržati ili uputiti nadležnim tijelima ili nadležnoj ustrojstvenoj jedinici Ministarstva obrane i Oružanih snaga

2. od kojeg prijeti opasnost za druge osobe i imovinu

3. nad kojim se obavlja pregled, očevid ili pretraga ili se poduzimaju druge zakonom propisane mjere i radnje

4. koji prijavljuje počinjenje kaznenog djela za koje se progoni po službenoj dužnosti, prekršaja, kršenje vojne stege ili povrede službene dužnosti ili počinitelja tih djela, odnosno priopćava obavijest od važnosti za vojnopolicijske poslove

5. za kojeg postoje osnove sumnje da je počinitelj kaznenog djela za koje se progoni po službenoj dužnosti i prekršaja, kršenja vojne stege i povrede službene dužnosti

6. za kojeg postoje osnove sumnje da je osoba za kojom se traga

7. kojeg zatekne na mjestu izvršenja kaznenog djela za koje se progoni po službenoj dužnosti, prekršaja, kršenja vojne stege i povrede službene dužnosti.

(2) Ovlaštena službena osoba provjerava identitet osobama iz stavka 1. ovoga članka i civilnim osobama koje se nalaze izvan vojnih lokacija i građevina u provedbi mjera i radnji zaštite štićenih osoba:

1. koje zatekne na prostoru, u objektu ili prijevoznom sredstvu nad kojim se obavlja pregled, očevid ili pretraga, ako je provjera identiteta potrebna

2. koje zatekne na prostoru ili u objektu u kojem je privremeno ograničena sloboda kretanja, ako je provjera identiteta potrebna

3. koje se nalaze na mjestu na kojem je iz sigurnosnih razloga nužno utvrditi njegov identitet

4. koje bez opravdanog razloga prikupljaju podatke o:

– štićenoj osobi, objektu ili prostoru u kojem se štićena osoba nalazi

– štićenoj vojnoj lokaciji i građevini.

(3) Ovlaštena službena osoba provjerava identitet civilne osobe uhvaćene u bijegu izvan prostora vojne lokacije i građevine, a koja je zatečena u izvršenju ili pokušaju izvršenja kaznenog djela na prostoru vojne lokacije i građevine.

(4) Ovlaštena službena osoba provjerava identitet državnog službenika i namještenika u službi u Ministarstvu obrane u slučaju iz stavka 1. točki 2., 3., 4., 6. i 7. i stavka 2. ovoga članka.

(5) Vojna policija vodi evidenciju osoba nad kojima je primijenjena ovlast provjere identiteta.

Članak 45.

(1) Provjera identiteta osobe provodi se uvidom u osobnu ili identifikacijsku vojnu iskaznicu, odnosno drugu javnu ispravu s fotografijom.

(2) Iznimno od odredbe stavka 1. ovoga članka, provjera identiteta može biti provedena na temelju iskaza osobe čiji je identitet poznat ili provjeren.

(3) Ovlaštena službena osoba dužna je upoznati osobu s razlogom provjere njezina identiteta, osim ako drukčije nije propisano zakonom.

(4) Ovlaštena službena osoba može uskratiti obavijest o stvarnom razlogu provjere identiteta kada prikuplja obavijesti o kaznenom djelu za koje se progoni po službenoj dužnosti, ako bi to moglo ugroziti postizanje svrhe provjere.

Članak 46.

(1) Utvrđivanjem identiteta osobe provjeravaju se i utvrđuju pravna, stvarna i tjelesna svojstva po kojima se ta osoba razlikuje od drugih osoba.

(2) Utvrđivanje identiteta provodi se:

1. prema osobi čiji se identitet ne može provjeriti

2. prema osobi koja ne posjeduje javnu ispravu na osnovi koje se može provjeriti identitet

3. kada postoji sumnja u vjerodostojnost isprave ili iskaza osobe kojoj je identitet utvrđen

4. na zahtjev suda, državnog odvjetništva ili drugoga nadležnog tijela.

(3) Identitet se utvrđuje i za truplo nepoznate osobe pronađeno u vojnoj lokaciji ili građevini.

Članak 47.

(1) Utvrđivanje identiteta provodi se korištenjem metoda i sredstava kriminalističke tehnike i taktike te primjenom medicinskih i drugih odgovarajućih postupaka u skladu s propisanim procedurama i to:

1. provjerom podataka o statusu osobe u službenim i javnim evidencijama

2. uzimanjem otisaka papilarnih linija i usporedbom s nespornim otiscima

3. fotografiranjem i usporedbom fotografije s postojećom

4. pomoću utvrđivanja strukture DNK profila

5. drugim raspoloživim metodama (superpozicija, grafološko vještačenje, analiza glasa, zubna formula i dr.)

6. iskazom osoba koje mogu prepoznati osobu čiji se identitet utvrđuje.

(2) Metode i postupci utvrđeni stavkom 1. točki 2., 4. i 5. ovoga članka, ne mogu se primjenjivati za osobu za koju ne postoje osnove sumnje da je počinila kazneno djelo ili prekršaj bez njezina pisanog pristanka.

(3) Utvrđivanje identiteta provodi se i primjenom znanstvenih metoda i sredstava (biometrija i druge metode) ako drukčije nije propisano posebnim zakonom.

(4) Metode i postupci iz stavka 2. ovoga članka ne odnose se na utvrđivanje identiteta trupla nepoznate osobe pronađeno u vojnoj lokaciji ili građevini.

(5) Utvrđivanje identiteta iz stavka 1. točki 2., 4. i 5. i stavka 3. ovoga članka provode posebno osposobljene ovlaštene službene osobe.

(6) Ovlaštena službena osoba će o utvrđivanju identiteta osobe sastaviti zapisnik. U zapisniku se mora naznačiti sredstvo i metoda kojom je utvrđen identitet osobe, činjenice koje su utvrđene te podaci o ovlaštenoj službenoj osobi koja je utvrdila identitet.

(7) Vojna policija vodi evidenciju osoba nad kojima je primijenjena ovlast utvrđivanja identiteta.

Članak 48.

(1) Provjera i utvrđivanje identiteta predmeta obavlja se kada postoji osnova sumnje da predmet potiče od kaznenog djela, prekršaja ili kršenja vojne stege ili povrede službene dužnosti, bilo da je pribavljen, nastao ili je njime počinjeno kazneno djelo, prekršaj, kršenje vojne stege i povreda službene dužnosti.

(2) Utvrđivanjem identiteta predmeta utvrđuju se obilježja i svojstva predmeta po kojima se određeni predmet razlikuje od drugih istovrsnih predmeta (oblik, veličina, boja, težina, kvaliteta, tvorničke oznake i sl.), te utvrđuje odnos između osobe ili događaja i toga predmeta.

Članak 49.

(1) Ovlaštena službena osoba će o utvrđivanju identiteta predmeta sastaviti zapisnik.

(2) U zapisniku se mora naznačiti sredstvo i metoda kojom je utvrđen identitet predmeta, činjenice koje su utvrđene te podaci o ovlaštenoj službenoj osobi koja je utvrdila identitet predmeta.

3. Prikupljanje obavijesti

Članak 50.

(1) Kada postoji sumnja da je počinjeno kazneno djelo za koje se progoni po službenoj dužnosti i prekršaj, ovlaštena službena osoba može prikupljati obavijesti od pripadnika Oružanih snaga, civilnih osoba koje se nalaze u vojnim lokacijama i građevinama, civilnih osoba uhvaćenih u bijegu izvan vojnih lokacija i građevina, a koje su zatečene u izvršavanju ili pokušaju izvršenja kaznenog djela na prostoru vojnih lokacija i građevina, za koju je vjerojatno da ima saznanja o okolnostima u vezi s tim kaznenim djelom i prekršajem.

(2) Kada postoji sumnja da je počinjeno kršenje vojne stege i povreda službene dužnosti, ovlaštena službena osoba može prikupljati obavijesti od pripadnika Oružanih snaga, civilnih osoba koje se nalaze u vojnim lokacijama i građevinama i državnih službenika i namještenika u službi u Ministarstvu obrane, za koju je vjerojatno da ima saznanja o okolnostima u svezi s tim kršenjem vojne stege.

(3) U slučaju kada postoji opasnost za život ili tijelo ili imovinu davatelja obavijesti ili ako je to važno za uspješno obavljanje vojnopolicijskog posla, ovlaštena službena osoba može nadređenoj osobi predložiti prikrivanje osobnih podataka davatelja obavijesti.

(4) Odluku o prikrivanju osobnih podataka davatelja obavijesti donosi načelnik ustrojstvene jedinice Vojne policije u Glavnom stožeru ili zapovjednik postrojbe Vojne policije.

Članak 51.

Ovlaštena službena osoba prikuplja obavijesti i po nalogu državnog odvjetnika ili suda u skladu s odredbama zakona.

Članak 52.

(1) Ovlaštena službena osoba može prikupljati obavijesti od osoba iz članka 50. stavaka 1. i 2. ovoga Pravilnika, u službenim prostorijama Vojne policije, na radnom mjestu osobe u Ministarstvu obrane i Oružanih snagama i drugom pogodnom mjestu na kojem se nalazi davatelj obavijesti (zdravstvena ustanova – bolnica, istražni zatvor i sl.).

(2) U slučaju kada ovlaštena službena osoba prikuplja obavijesti od žrtve kaznenog djela, dužna je postupati posebno obzirno.

Članak 53.

(1) Ovlaštena službena osoba može zbog vojnopolicijskih poslova prikupljati obavijesti korisne za obavljanje vojnopolicijskih poslova od osoba koje mu samoinicijativno ili na poticaj daju takve podatke.

(2) Procjena podatka obavlja se na način da se procjenjuje pouzdanost izvora i vjerodostojnost podatka, a procjenu obavlja ovlaštena službena osoba koja je prikupila podatak.

Članak 54.

Ovlaštena službena osoba može prikupljati obavijesti uz prikrivanje svojstva ovlaštene službene osobe, na temelju pisanog naloga načelnika ustrojstvene jedinice Vojne policije u Glavnom stožeru.

4. Pozivanje

Članak 55.

(1) Ovlaštena službena osoba može pozvati na razgovor radi prikupljanja obavijesti pripadnika Oružanih snaga i civilnu osobu koja se nalazi u vojnoj lokaciji i građevini za koje se osnovano može pretpostaviti da raspolaže obavijestima važnim za obavljanje vojnopolicijskih poslova.

(2) Ovlaštena službena osoba može pozvati na razgovor radi prikupljanja obavijesti i druge osobe po nalogu državnog odvjetnika ili suda u skladu s odredbama zakona.

(3) Pozivanje osobe iz stavaka 1. i 2. ovoga članka obavlja se u pravilu dostavom pisanog poziva uz dostavnicu.

(4) Ovlaštena službena osoba može osobe iz stavaka 1. i 2. ovoga članka pozvati i usmeno ili odgovarajućim komunikacijskim uređajem pri čemu je dužna priopćiti razlog pozivanja, a uz suglasnost osobe koja se poziva može ju službenim prometnim sredstvom prevesti do službenih prostorija.

(5) Kada je pozivanje izvršeno usmeno ili putem komunikacijskog uređaja, o tome će ovlaštena službena osoba sačiniti službenu zabilješku.

Članak 56.

(1) Osobu koja se poziva može se pozvati u vremenu od 6.00 do 22.00 sata.

(2) Iznimno, ako postoji opasnost od odgode, ovlaštena službena osoba može osobu od koje se traži obavijest pozvati izvan vremena propisanog u stavku 1. ovoga članka.

(3) Pisani poziv dostavlja se putem ustrojstvene jedinice Ministarstva obrane i Oružanih snaga nadležne za dostavu pisanih pošiljki ili ga osobno uručuje ovlaštena službena osoba.

(4) Ovlaštena službena osoba iz stavka 3. ovoga članka pisani poziv može uručiti pripadniku Oružanih snaga neposredno na njezinu radnom mjestu ili preko nadređene osobe osobe koja se poziva.

(5) U pozivu se mora naznačiti naziv i adresa ustrojstvene jedinice Vojne policije koja poziva, podatke osobe koja se poziva, razlog, mjesto i vrijeme pozivanja te poziv ovjeriti pečatom i potpisom ovlaštene osobe Vojne policije.

Članak 57.

Pripadnik Oružanih snaga koji je pozvan zbog davanja obavijesti korisnih za obavljanje vojnopolicijskog posla, a nije se odazvao pozivu, može se privesti samo ako je u pozivu na to bio upozoren ili ako iz okolnosti očito proizlazi da odbija primitak poziva.

5. Dovođenje i privođenje

Članak 58.

(1) Ovlaštena službena osoba može dovesti pripadnika Oružanih snaga, na temelju dovedbenog naloga suda pisane zapovijedi nadređene osobe ili naloga nadležnog tijela izdanog na temelju zakona.

(2) Iznimno od odredbe stavka 1. ovoga članka, dovedbeni nalog pod uvjetima i po sadržaju utvrđenim Zakonom o kaznenom postupku, može izdati Vojna policija.

(3) Ovlaštena službena osoba može dovesti državnog službenika i namještenika u službi u Ministarstvu obrane i civilnu osobu koja se nalazi u vojnoj lokaciji i građevini na temelju dovedbenog naloga suda ili naloga nadležnog tijela izdanog na temelju zakona.

(4) Pripadnici Oružanih snaga mogu se dovoditi u službene prostorije Vojne policije, ustrojstvene jedinice Oružanih snaga ili Ministarstva obrane odnosno do mjesta određenog u nalogu.

(5) Državni službenici i namještenici u službi u Ministarstvu obrane, civilne osobe koje se nalaze u vojnoj lokaciji i građevini te civilne osobe uhvaćene u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina, mogu se dovoditi do mjesta određenog u nalogu.

(6) Ovlaštena službena osoba dužna je pripadniku Oružanih snaga, državnom službeniku i namješteniku u službi u Ministarstvu obrane i civilnoj osobi koja se nalazi u vojnoj lokaciji i građevini predati nalog ili zapovijed iz stavaka 1., 2. i 3. ovoga članka.

(7) Ovlaštena službena osoba neće uručiti nalog ili zapovijed iz stavaka 1., 2. i 3. ovoga članka osobi za koju se opravdano sumnja da će pružiti otpor.

(8) Prisilno će se dovesti osobu koja odbije postupiti po zahtjevu za dovođenje iz stavaka 1. , 2. i 3. ovoga članka.

(9) Pripadnika Oružanih snaga može se dovesti od 6.00 do 22.00 sata, a izvan toga vremena samo iznimno kada je dovođenje nužno zbog vojnopolicijskih poslova koji ne trpe odgodu, na temelju pisanog naloga načelnika ustrojstvene jedinice Vojne policije u Glavnom stožeru ili zapovijedi zapovjednika postrojbe Vojne policije.

Članak 59.

(1) Ovlaštena službena osoba privest će bez pisane zapovijedi ili naloga, pripadnika Oružanih snaga i civilnu osobu koja se nalazi u vojnoj lokaciji i građevini:

1. kojemu treba utvrditi identitet

2. za kojim je raspisana potraga

3. uhićenika i osumnjičenika

4. osobu iz članka 57. ovoga Pravilnika

5. u drugim slučajevima predviđenim zakonom.

(2) O potrebi privođenja državnog službenika i namještenika u službi u Ministarstvu obrane i privođenju civilne osobe koja se nalazi u vojnoj lokaciji i građevini iz stavka 1. ovoga članka Vojna policija će odmah izvijestiti nadležnu ustrojstvenu jedinicu Policije MUP-a.

(3) Ovlaštena službena osoba privest će bez pisane zapovijedi ili naloga civilnu osobu uhvaćenu u bijegu izvan prostora vojne lokacije i građevine, a koja je zatečena u izvršenju ili pokušaju izvršenja kaznenog djela na prostoru vojne lokacije i građevine i o tome će odmah izvijestiti nadležnu ustrojstvenu jedinicu Policije MUP-a.

Članak 60.

(1) Ovlaštena službena osoba dužna je prije dovođenja ili privođenja osobu upoznati s razlozima dovođenja ili privođenja te o pravu na branitelja kada je to propisano zakonom.

(2) Ovlaštena službena osoba pregledat će osobu koju dovodi ili privodi radi pronalaženja predmeta pogodnih za napad, otpor ili samoozljeđivanje.

(3) Pravo iz stavka 1. ovoga članka ne obvezuje ovlaštenu službenu osobu na odgodu dovođenja ili privođenja.

(4) O dovođenju ili privođenju pripadnika Oružanih snaga ovlaštena službena osoba dužna je izvijestiti njegova nadređenoga.

(5) O dovođenju državnog službenika i namještenika u službi u Ministarstvu obrane ovlaštena službena osoba dužna je izvijestiti čelnika ustrojstvene jedinice u Ministarstvu obrane i nadležnu ustrojstvenu jedinicu Policije MUP-a.

Članak 61.

(1) Ovlaštena službena osoba neće dovesti ili privesti osobe iz članka 58. stavaka 1., 2. i 3. i članka 59. stavka 1. ovoga Pravilnika:

1. čije je kretanje znatno otežano zbog bolesti ili trudnoće, niti kojem bi se zbog toga bitno pogoršalo zdravlje i o tome mora izvijestiti nadležnu ustrojstvenu jedinicu i tijelo koje je izdalo zapovijed ili nalog za dovođenje

2. koji obavlja poslove koje ne smije prekidati sve dok mu se ne osigura odgovarajuća zamjena.

(2) Odluku o prekidu poslova iz stavka 1. točke 2. ovoga članka za pripadnika Oružanih snaga, državnog službenika i namještenika u službi u Ministarstvu obrane donosi osoba neposredno nadređena pripadniku Oružanih snaga, državnom službeniku i namješteniku u službi u Ministarstvu obrane kojega treba dovesti ili privesti.

(3) Ako se osoba koju treba dovesti ili privesti pozove na imunitet, ovlaštena službena osoba provjerit će vjerodostojnost isprave kojom se dokazuje postojanje imuniteta, zastati s postupanjem i o tome odmah obavijestiti zapovjednika postrojbe Vojne policije i načelnika ustrojstvene jedinice Vojne policije u Glavnom stožeru.

6. Traganje za osobama i predmetima

Članak 62.

(1) Vojna policija dužna je poduzeti mjere u svrhu pronalaska pripadnika Oružanih snaga, državnog službenika i namještenika u službi u Ministarstvu obrane, civilne osobe koja se nalazi u vojnoj lokaciji i građevini te predmeta za kojima se traga.

(2) Vojna policija dužna je poduzeti mjere u svrhu pronalaska civilnih osoba u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina.

(3) Traganje iz stavaka 1. i 2. ovoga članka provodi se raspisivanjem potrage i objave.

Članak 63.

(1) Potraga se raspisuje za pripadnikom Oružanih snaga:

1. za kojeg postoji sumnja da je počinio kazneno djelo za koje se progoni po službenoj dužnosti ili prekršaj

2. koji može dati obavijesti o kaznenom djelu za koje se progoni po službenoj dužnosti, prekršaju ili počinitelju

3. za kojim se traga

4. za kojim je izdana tjeralica u skladu s posebnim zakonom.

5. po zahtjevu nadležne ustrojstvene jedinice Oružanih snaga za pokretanje potrage zbog samovoljnog napuštanja postrojbe

6. za kojeg postoje osnove sumnje da je počinio teže kršenje vojne stege ili tešku povredu službene dužnosti, a nalazi se u bijegu.

(2) Potraga se raspisuje za civilnom osobom koja se nalazi u vojnoj lokaciji i građevini u slučaju iz stavka 1. točki 1., 2., 3. i 4. ovoga članka.

(3) Potraga se raspisuje za državnim službenikom u namještenikom u službi u Ministarstvu obrane:

1. za kojim se traga

2. za kojeg postoje osnove sumnje da je počinio tešku povredu službene dužnosti, a nalazi se u bijegu.

(4) Potraga se raspisuje i za civilnim osobama u bijegu izvan prostora vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina.

(5) O raspisanoj potrazi iz ovoga članka Vojna policija će odmah obavijestiti nadležnu ustrojstvenu jedinicu Policije MUP-a.

Članak 64.

(1) Objava se raspisuje radi:

1. utvrđivanja identiteta osobe koja ulazi i koja se nalazi u vojnoj lokaciji i građevini, civilne osobe uhvaćene u bijegu izvan prostora vojnih lokacija i građevina, a koja je zatečena u izvršenju ili pokušaju izvršenja kaznenog djela na prostoru vojnih lokacija i građevina, koja nije u stanju dati osobne podatke

2. utvrđivanja identiteta trupla pronađenog u vojnim lokacijama i građevinama za koje se ne mogu utvrditi osobni podaci

3. pronalaska predmeta u vezi s kaznenim djelom ili prekršajem te predmeta koji su pronađeni ili nestali

4. oduzimanja predmeta ili isprava na temelju odluke suda ili tijela uprave

5. utvrđivanja prebivališta ili boravišta osobe, u slučaju propisanom zakonom.

(2) O raspisanoj objavi Vojna policija će odmah obavijestiti nadležnu ustrojstvenu jedinicu Policije MUP-a.

Članak 65.

(1) Potraga i objava raspisana u skladu s posebnim zakonom ostaje na snazi dok tijelo koje je tražilo njeno raspisivanje ne povuče nalog.

(2) Vojna policija vodi evidenciju osoba i predmeta za kojima je raspisana potraga i objava.

(3) Vojna policija dužna je svakih šest mjeseci provjeriti postojanje razloga zbog kojih je raspisana potraga te ažurirati evidenciju potraga.

7. Privremeno ograničenje slobode kretanja

Članak 66.

(1) Ovlaštena službena osoba može privremeno ograničiti slobodu kretanja u vojnim lokacijama i građevinama i drugim objektima posebno važnim za obranu radi:

1. sprječavanja izvršenja kaznenog djela za koje se progoni po službenoj dužnosti i prekršaja

2. sprječavanja izvršenja težeg kršenja vojne stege i teške povrede službene dužnosti

3. pronalaženja i hvatanja počinitelja kaznenog djela za koje se progoni po službenoj dužnosti ili prekršaj za koji je propisana kazna zatvora, težeg kršenja vojne stege i teške povrede službene dužnosti

4. pronalaženja i hvatanja osoba za kojima se traga

5. pronalaženja tragova i predmeta koji mogu poslužiti kao dokaz da je počinjeno kazneno djelo za koje se progoni po službenoj dužnosti ili prekršaja za koji je propisana kazna zatvora, težeg kršenja vojne stege i teške povrede službene dužnosti

6. osiguranja i zaštite štićenih osoba, objekata i prostora

7. osiguranja i zaštite štićenih vojnih lokacija i građevina

8. obavljanja drugih vojnopolicijskih poslova.

(2) Ovlaštena službena osoba može privremeno ograničiti slobodu kretanja radi obavljanja vojnopolicijskih poslova izvan vojnih lokacija i građevina u suradnji s policijskim službenicima nadležne ustrojstvene jedinice MUP-a.

(3) Iznimno od odredbe stavka 2. ovoga članka, ovlaštena službena osoba može privremeno ograničiti slobodu kretanja civilnim osobama koje se nalaze izvan vojnih lokacija i građevina u provedbi mjera i radnji zaštite štićenih osoba od značenja za Ministarstvo obrane i Oružane snage u objektima i prostorima gdje se štićene osobe nalaze.

(4) O privremenom ograničenju slobode kretanja iz stavka 3. ovoga članka Vojna policija dužna je odmah obavijestiti nadležnu ustrojstvenu jedinicu Policije MUP-a.

Članak 67.

(1) Privremeno ograničenje slobode kretanja ne smije trajati dulje od ostvarenja svrhe zbog koje je ovlast primijenjena, a najdulje šest (6) sati, a ako postoji opasnost za život pripadnika Oružanih snaga, državnog službenika i namještenika u službi u Ministarstvu obrane, civilnu osobu koja se nalazi u vojnoj lokaciji i građevini ili imovinu kojom upravlja Ministarstvo obrane i Oružane snage smije trajati dok postoji opasnost za njihov život.

(2) Iznimno od odredbe stavka 1. ovoga članka, ovlaštena službena osoba može i dulje od šest (6) sati privremeno ograničiti slobodu kretanja civilnim osobama koje se nalaze izvan vojnih lokacija i građevina, u provedbi mjera i radnji zaštite štićenih osoba od značenja za Ministarstvo obrane i Oružane snage u objektima i prostorima gdje se štićene osobe nalaze, ali ne smije trajati dulje od vremena potrebnog za ostvarenje svrhe zbog koje je ovlast primijenjena.

(3) Odluku i plan o privremenom ograničenju slobode kretanja na određenom prostoru ili objektu odobrava zapovjednik postrojbe Vojne policije.

Članak 68.

Privremeno ograničenje slobode kretanja provodi se kriminalističko taktičkim radnjama:

1. blokadom

2. racijom

3. zasjedom

4. potjerom

5. ograničenjem pristupa, kretanja ili zadržavanja u prostoru ili objektu iz sigurnosnih razloga.

Članak 69.

(1) Blokada se uspostavlja na površinama ili prostorima na način da se nadzire djelomično ili potpuno ulazak i/ili izlazak osoba i prometnih sredstava s blokiranog prostora.

(2) Blokada se može poduzimati samostalno ili u kombinaciji s radnjama privremenog ograničenja kretanja na određenom prostoru kao i dokaznim radnjama.

Članak 70.

(1) Racija i zasjeda uspostavljaju se prema planu koji se u pravilu donosi u pisanom obliku.

(2) Planom racije i zasjede obvezno se predviđaju: ciljevi, vrijeme provedbe, broj potrebnih ovlaštenih službenih osoba, izravno nadređena osoba, mjere, radnje i način na koji će postupati svaka ovlaštena službena osoba, naoružanje i oprema, način i sredstva komuniciranja te mogućnost uključenja dodatnih snaga i sredstava.

(3) Planom racije predviđaju se i objekti i prostori u kojima će racija biti provedena, a planom zasjede mjesto provedbe zasjede.

(4) Ako se zbog žurnosti ovlaštene službene osobe upućuju na izvršenje racije ili zasjede prije donošenja plana, izravno nadređena osoba će ih usmeno upoznati s obveznim sadržajem plana, objasniti im poslove i zadaće, a nakon toga o tome sastaviti plan u pisanom obliku.

Članak 71.

(1) Ovlaštena službena osoba dužna je o započetoj potjeri bez odgode obavijestiti ustrojstvenu jedinicu postrojbe Vojne policije nadležnu za bilježenje i izvješćivanje kako bi se u potjeru, u slučaju potrebe, uključile i druge ovlaštene službene osobe s potrebnim sredstvima.

(2) Ako postoji opasnost za život pripadnika Oružanih snaga, državnog službenika i namještenika u službi u Ministarstvu obrane, civilnih osoba koje se nalaze u vojnim lokacijama i građevinama, štićenih osoba u objektima i prostorima gdje se štićene osobe nalaze, kao i opasnost za štićenu vojnu lokaciju i građevinu ili imovinu koja ima vojnu namjenu, ovlaštena službena osoba će narediti udaljenje osoba, uklanjanje stvari, ograničenje pristupa, kretanje ili zadržavanje u prostoru ili objektu, o čemu će bez odgode, ovisno o tome nalazi li se u ili izvan vojne lokacije i građevine, izvijestiti prvonadređenu osobu i nadležnu ustrojstvenu jedinicu Policije MUP-a.

8. Davanje upozorenja i naredbi

Članak 72.

Ovlaštena službena osoba upozorit će pripadnika Oružanih snaga, državnog službenika i namještenika u službi u Ministarstvu obrane, civilnu osobu koja se nalazi u vojnim lokacijama i građevinama, civilnu osobu koja se nalazi izvan vojnih lokacija i građevina u provedbi mjera i radnji zaštite štićenih osoba u objektima i prostorima gdje se štićene osobe nalaze i civilnu osobu uhvaćenu u bijegu izvan prostora vojnih lokacija i građevina, a koja je zatečena u izvršenju ili pokušaju izvršenja kaznenog djela na prostoru vojnih lokacija i građevina, za koju je vjerojatno da:

1. svojim ponašanjem, djelovanjem ili propustom može dovesti u opasnost svoju sigurnost, sigurnost druge osobe ili sigurnost imovine koja ima vojnu namjenu, kršiti vojnu stegu i činiti povredu službene dužnosti ili ugroziti sigurnost prometa na cestama

2. bi mogao počiniti ili izazvati drugu osobu da počini kazneno djelo za koje se progoni po službenoj dužnosti, prekršaj ili krši vojnu stegu i počini povredu službenu dužnost.

Članak 73.

Ovlaštena službena osoba može davati naredbe osobama iz članka 72. ovoga Pravilnika radi:

1. uklanjanja opasnosti za život i osobnu sigurnost pripadnika Oružanih snaga, državnog službenika i namještenika u službi u Ministarstvu obrane i civilne osobe koja se nalazi u vojnim lokacijama i građevinama

2. uklanjanja opasnosti za imovinu koja ima vojnu namjenu

3. sprječavanja izvršenja kaznenih djela za koje se progoni po službenoj dužnosti i prekršaja, hvatanja počinitelja toga kaznenog djela i prekršaja, te pronalaženja i osiguranja tragova koji mogu poslužiti kao dokaz

4. sprječavanja kršenja vojne stege i povrede službene dužnosti

5. sprječavanja pristupa štićenoj osobi, objektu ili prostoru i prometnom sredstvu u kojemu se nalazi štićena osoba

6. sigurnosti prometa vojnih prometnih sredstava na cestama i prometa na prostoru vojnih lokacija i građevina

7. sprječavanja pristupa ili zadržavanja u vojnim lokacijama i građevinama, tamo gdje to nije dopušteno

8. sprječavanja i uklanjanja posljedica u slučaju opće opasnosti prouzrokovane elementarnim nepogodama i epidemijama ili sprječavanja drugih oblika ugrožavanja opće sigurnosti

9. u drugim slučajevima propisanim zakonom.

Članak 74.

(1) Upozorenja i naredbe daju se usmeno ili pisano ili na drugi pogodan način: svjetlosnim i zvučnim signalima, pokretima ruku i slično.

(2) Upozorenja i naredbe moraju biti zakonite, razumljive, jasne, nedvosmislene i provedive.

(3) Ovlaštena službena osoba davanjem upozorenja i naredbi obvezuje osobe iz članka 72. ovoga Pravilnika na određeno ponašanje, djelovanje ili propuštanje određene radnje u slučajevima utvrđenim ovim Pravilnikom.

(4) Ovlaštena službena osoba davanjem upozorenja upozorit će i na postojanje drugih izvora opasnosti.

Članak 75.

(1) Ovlaštena službena osoba može narediti samo ono ponašanje, djelovanje ili propuštanje određene radnje o kojima izravno ovisi izvršenje vojnopolicijskog posla i to za vrijeme koje je nužno za obavljanje toga posla.

(2) U slučaju da osoba iz članka 72. ovoga Pravilnika ne postupi po naredbi, ovlaštena službena osoba će naredbodavnim tonom ponoviti naredbu pri čemu će priopćiti da će i slučaju nepostupanja po ponovljenoj naredbi uporabiti predviđeno sredstvo prisile.

9. Privremeno oduzimanje i čuvanje predmeta

Članak 76.

Ovlaštena službena osoba privremeno oduzima predmet osoba iz članka 5. stavaka 1. i 3. ovoga Pravilnika, kada je:

1. vjerojatno da je predmet namijenjen počinjenju kaznenog djela za koje se progoni po službenoj dužnosti, prekršaju, težem kršenju vojne stege i teškoj povredi službene dužnosti

2. to potrebno radi zaštite opće sigurnosti

3. predmet moguće uporabiti za samoozljeđivanje, napad, bijeg, te skrivanje ili uništenje tragova kaznenog djela za koje se progoni po službenoj dužnosti, prekršaja, težeg kršenja vojne stege i teške povrede službene dužnosti

4. to određeno posebnim propisima.

Članak 77.

(1) O privremenom oduzimanju predmeta ovlaštena službena osoba dužna je izdati potvrdu.

(2) Potvrda iz stavka 1. ovoga članka mora sadržavati značajke privremeno oduzetog predmeta po kojima se on razlikuje od drugih predmeta.

(3) Prema potrebi privremeno oduzeti predmet može se fotografirati i snimati.

Članak 78.

(1) Privremeno oduzeti predmeti u pravilu se čuvaju u službenim prostorima Vojne policije s ograničenim pristupom i moraju biti jasno obilježeni.

(2) Kada zbog svojstava predmeta čuvanje u službenim prostorima Vojne policije nije moguće, privremeno oduzeti predmeti mogu se pohraniti ili osigurati na odgovarajući način i u drugim prostorima ili prostorijama Ministarstva obrane i Oružanih snaga.

Članak 79.

(1) O privremeno oduzetim predmetima vodi se posebna evidencija u koju se bilježe podaci o preuzimanju, mjestu čuvanja i povratu oduzetih predmeta.

(2) Kada prestanu razlozi zbog kojih je predmet privremeno oduzet, ako drugim zakonom ili odlukom nadležnog tijela nije drukčije određeno, privremeno oduzeti predmet vratit će se osobi odnosno ustrojstvenoj jedinici Ministarstva obrane i Oružanih snaga kojoj je oduzet.

(3) Kada se privremeno oduzeti predmeti vraćaju, sastavlja se zapisnik u kojem će se upisati vrijeme i mjesto vraćanja, opis predmeta i podaci o osobi odnosno ustrojstvenoj jedinici Ministarstva obrane i Oružanih snaga kojoj se predmeti vraćaju.

10. Zaprimanje prijava, podnošenje prekršajnih i kaznenih prijava i izvješća te stegovnih prijava

Članak 80.

(1) Ovlaštena službena osoba dužna je zaprimiti prijavu o počinjenom kaznenom djelu za koje se progoni po službenoj dužnosti i prekršaj.

(2) Ovlaštena službena osoba dužna je zaprimiti prijavu za stegovni prijestup ili tešku povredu službene dužnosti u skladu s odredbama zakona i pravilnika.

Članak 81.

(1) Ovlaštena službena osoba zaprimit će prijave iz članka 80. ovoga Pravilnika u pisanom obliku ili izjavljenu usmeno.

(2) Ako se prijava podnosi usmeno, prijavitelj će se upozoriti na posljedice lažnog prijavljivanja i po potrebi će se zatražiti objašnjenje i dostavljanje dokumentacije i drugih podataka na koje se podnositelj poziva kako bi se mogla ocijeniti opravdanost prijave.

(3) O usmenoj prijavi kada je ona zaprimljena u službenim prostorijama Vojne policije sastavlja se zapisnik, a kada je zaprimljena izvan službenih prostorija Vojne policije sastavlja se službena bilješka.

(4) Ako je prijava priopćena telefonom ili drugim komunikacijskim uređajem, osigurava se, kada je to moguće, njezin elektronički zapis i o tome sastavlja službena bilješka.

Članak 82.

(1) Ovlaštena službena osoba u zapisnik o zaprimanju prijave iz članka 81. stavka 3. ovoga Pravilnika navodi:

– osobne podatke podnositelja prijave

– upozorenja i pouke koje su dane

– opis djela/stegovnog prijestupa koje je predmet prijave

– podatke o počinitelju ako su poznati

– podatke o žrtvi ili štetniku

– je li podnesen imovinsko-pravni zahtjev

– podatke o svjedocima

– skice, slike, spise o poduzetim mjerama i radnjama, službene zabilješke, izjave i drugi materijal koji može biti koristan za uspješno vođenje postupka.

(2) Ako ovlaštena službena osoba unatoč danim objašnjenjima ocijeni da nije počinjeno kazneno djelo za koje se progoni po službenoj dužnosti, odnosno kršenje vojne stege i povreda službene dužnosti, upozorit će podnositelja kako podnošenje prijave nije opravdano, a na izričit zahtjev podnositelja, ovlaštena službena osoba će uzeti prijavu na zapisnik.

(3) Na zahtjev podnositelja prijave izdat će mu se potvrda o zaprimanju prijave na zapisnik.

Članak 83.

(1) Prije zaključenja ovlaštena službena osoba dužna je zapisnik pročitati podnositelju prijave te unijeti da je zapisnik pročitan prije potpisivanja i primjedbe podnositelja prijave na zapisnik, ako ih ima.

(2) Kod kaznenih djela kod kojih se progon poduzima na temelju prijedloga, u zapisnik se unosi i upozorenje da se podnošenje kaznene prijave smatra prijedlogom kaznene prijave za progon.

Članak 84.

(1) Vojna policija o zaprimljenoj prijavi o kaznenom djelu za koje se progoni po službenoj dužnosti odmah izvješćuje nadležnoga državnog odvjetnika.

(2) O podacima prikupljenim tijekom postupanja po prijavi iz stavka 1. ovoga članka sastavlja se izvješće koje se odmah dostavlja nadležnom državnom odvjetniku.

Članak 85.

(1) Ako se pri podnošenju kaznene prijave ili provedbom izvida utvrdi da se radi o kaznenom djelu za koje se progoni po privatnoj tužbi ili se utvrdi da događaj nema obilježja kaznenog djela, ovlaštena službena osoba dužna je o tome obavijestiti podnositelja.

(2) Ako ovlaštena službena osoba zaprimi pisanu ili usmenu prijavu o kaznenom djelu s poznatim počiniteljem za koje se progoni po privatnoj tužbi, dužna je o tome obavijestiti osobu koja je ovlaštena podići privatnu tužbu, osim ako ta osoba nije sama podnijela prijavu.

Članak 86.

(1) Kada postoje sumnja da je počinjeno kazneno djelo za koje se progoni po službenoj dužnosti ili prekršaj, Vojna policija prikuplja podatke o tom kaznenom djelu i prekršaju, počiniteljima, sudionicima, tragovima, dokazima i drugim okolnostima korisnim za otkrivanje i razjašnjenje toga kaznenog djela ili prekršaja.

(2) Ako drukčije nije propisano zakonom, kada Vojna policija prikupi obavijesti i podatke o kaznenom djelu za koje se progoni po službenoj dužnosti, sastavlja kaznenu prijavu i bez odgode je dostavlja nadležnom državnom odvjetniku.

(3) Vojna policija sastavlja izvješće kada je to propisano posebnim zakonom i čim sazna za nove okolnosti važne za postupanje te ga bez odgode dostavlja nadležnom državnom odvjetniku ili drugom nadležnom tijelu.

(4) Kada Vojna policija sama prikupi obavijesti i podatke o prekršaju postupa u skladu s odredbama posebnog zakona.

(5) Vojna policija vodi evidenciju prijavljenih kaznenih djela i prekršaja kao i kaznenih prijava za kazneno djelo za koje se progoni po službenoj dužnosti i prekršaja.

Članak 87.

(1) Protiv vojne osobe koja je počinila stegovni prijestup ovlaštena službena osoba može podnijeti stegovnu prijavu u skladu s odredbama zakona i Pravilnika o stegovnoj odgovornosti.

(2) Kada podnošenje stegovne prijave putem Vojne policije iniciraju osobe koje nisu ovlaštene za pokretanje stegovnog postupka, ovlaštena službena osoba postupa u skladu s odredbama zakona i Pravilnika o stegovnoj odgovornosti.

(3) Vojna policija vodi evidenciju pripadnika Oružanih snaga protiv kojih su ovlaštene službene osobe podnijele stegovnu prijavu.

Članak 88.

(1) Kada se tijekom obavljanja vojnopolicijskih poslova utvrdi postojanje osnova sumnje da je vojna osoba prekršila vojnu stegu, odnosno da je državni službenik i namještenik u službi u Oružanim snagama i Ministarstvu obrane počinio povredu službene dužnosti, Vojna policija nadređenoj osobi osobe koja je prekršila vojnu stegu i počinila povredu službene dužnosti dostavlja obavijest o povredi vojne stege odnosno obavijest o povredi službene dužnosti.

(2) Vojna policija sastavlja izvješće o radu i rezultatima provedbe vojnopolicijskih poslova i izvještava nadležne osobe, tijela i ustrojstvene jedinice Ministarstva obrane i Oružanih snaga.

11. Osiguranje i pregled mjesta događaja

Članak 89.

(1) Kada sazna za počinjenje kaznenog djela za koje se progoni po službenoj dužnosti, prekršaja, težeg kršenja vojne stege, teške povrede službene dužnosti ili drugog događaja u povodu kojega je potrebno pregledati mjesto događaja ili obaviti očevid, ovlaštena službena osoba osigurat će mjesto događaja.

(2) Ustrojstvena jedinica Vojne policije nadležna za bilježenje i izvješćivanje prilikom zaprimanja prijave prikupit će sve dostupne informacije vezane za mjesto događaja, a posebno o mogućem otporu, napadu ili opasnosti kako bi se na siguran i koordiniran način na mjesto događaja uputio potreban broj ovlaštenih službenih osoba, opreme i sredstava.

Članak 90.

(1) Ovlaštena službena osoba koja je prva došla na mjesto događaja dužna je:

– poduzeti mjere i radnje radi uklanjanja opasnosti po život i zdravlje osoba ili imovinu te pružanje pomoći ozlijeđenim osobama ako ih ima

– prema okolnostima označiti prostor mjesta događaja

– zabraniti neovlašten pristup i snimanje mjesta događaja

– provjeriti identitet osoba zatečenih na mjestu događaja te uzeti njihove usmene izjave o događaju

– privremeno zadržati osobe zatečene na mjestu događaja do dolaska druge ovlaštene službene osobe ili tijela nadležnog za obavljanje pregleda ili očevida ako sama nije ovlaštena za obavljanje pregleda ili očevida

– pribaviti podatke o osobama koje imaju saznanja o događaju

– poduzeti mjere i radnje za sprječavanje nastupa opasnosti i štete za osobe i imovinu

– poduzeti mjere i radnje zaštite žrtve

– poduzeti druge mjere i radnje osiguranja mjesta događaja.

(2) Radi zaštite osoba od opasnosti i mjesta događaja od nepotrebnih promjena te osiguranja predmeta i tragova na mjestu događaja te radi zaštite dostojanstva žrtve, ovlaštena službena osoba će postavljanjem privremenih prometnih znakova, signalizacije, trake s natpisom »STOP VOJNA POLICIJA« ili drugoga podesnog sredstva izdavanjem upozorenja i naredbi privremeno ograničiti pristup i kretanje na prostoru koji će odrediti u skladu s pravilima struke i zabraniti neovlašteno snimanje mjesta događaja.

Članak 91.

(1) Pri pregledu mjesta događaja ovlaštena službena osoba postupa na način kojim onemogućuje uništavanje tragova i promjenu zatečenog stanja.

(2) Ovlaštena službena osoba, ako sama ne obavlja pregled ili očevid, dužna je o zatečenom stanju i činjenicama na mjestu događaja, poduzetim radnjama i promjenama na mjestu događaja izvijestiti ovlaštenu službenu osobu odnosno drugu osobu ili tijelo nadležno za obavljanje pregleda ili očevida prije početka pregleda ili očevida.

Članak 92.

(1) Ovlaštena službena osoba dužna je o osiguranju mjesta događaja podnijeti pisano izvješće.

(2) Ovlaštena službena osoba će na mjestu događaja po ukazanoj potrebi poduzeti i druge radnje propisane zakonom i ovim Pravilnikom.

Članak 93.

(1) Ovlaštena službena osoba može napustiti objekt, osobu ili prostor koji osigurava i štiti samo u situacijama kada se u neposrednoj blizini izvršava kazneno djelo koje se progoni po službenoj dužnosti i za koje se može izreći kazna zatvora od pet godina ili više, ili kada je to nužno radi sprječavanja izravne opasnosti, osim u situacijama kada napuštanjem mogu biti ugroženi život i sigurnost štićenih osoba, objekata i prostora.

(2) Ovlaštena službena osoba će o razlozima iz stavka 1. ovoga članka odmah izvijestiti prvonadređenu osobu.

12. Provjera uspostavljanja komunikacijskih kontakata

Članak 94.

(1) Radi sprječavanja i otkrivanja kaznenih djela za koja se progoni po službenoj dužnosti i njihovih počinitelja, sprječavanja opasnosti i nasilja te traganja za osobama i predmetima, Vojna policija može od davatelja komunikacijskih usluga zatražiti provjeru istovjetnosti, trajanja i učestalosti komunikacije s određenim elektroničnim komunikacijskim adresama.

(2) Zahtjev iz stavka 1. ovoga članka može obuhvaćati i utvrđivanje položaja komunikacijskog uređaja kao i utvrđivanje mjesta na kojima se nalaze osobe koje uspostavljaju elektroničku komunikaciju te identifikacijske oznake uređaja.

Članak 95.

(1) Zahtjev za provjeru uspostavljanja komunikacijskih kontakata temelji se na pisanom odobrenju načelnika ustrojstvene jedinice Vojne policije u Glavnom stožeru.

(2) Iznimno od stavka 1. ovoga članka, ako je to potrebno radi sprječavanja neposredne opasnosti ili nasilja odnosno radi žurnog traganja za pripadnikom Oružanih snaga i civilnim osobama koje se nalaze izvan vojnih lokacija i građevina, a koje su zatečene u izvršenju ili pokušaju izvršenja kaznenog djela na prostoru vojnih lokacija i građevina odobrenje može biti dano i usmeno, ali mora biti pisano potvrđeno najkasnije u roku od dvadeset četiri (24) sata od danoga usmenog odobrenja.

(3) Odobrenje iz stavka 1. i 2. ovoga članka temelji se na činjenicama iz kojih je vidljivo da se drugim radnjama nije mogao ili se neće moći postići svrha vojnopolicijskog posla ili bi postizanje te svrhe bilo povezano s nerazmjernim troškovima.

13. Poligrafsko ispitivanje

Članak 96.

(1) Ovlaštena službena osoba može nad pripadnikom Oružanih snaga, od kojeg traži, obavijesti primijeniti poligrafsko ispitivanje nakon što ga upozna:

– s radom uređaja

– s pravom da se ne mora podvrgnuti ispitivanju

– da rezultat ispitivanja ne može biti uporabljen kao dokaz u postupku.

(2) Poligrafsko testiranje iz stavka 1. ovoga članka može se provesti samo nakon što pripadnik Oružanih snaga, da pisanu suglasnost.

(3) Ovlaštena službena osoba dužna je prekinuti poligrafsko ispitivanje ako pripadnik Oružanih snaga, nakon što je dao pisanu suglasnost, izjavi da ju povlači.

Članak 97.

Poligrafskom ispitivanju ne smije se podvrgnuti pripadnika Oružanih snaga:

1. koji je pod utjecajem alkohola, droga ili drugih psihoaktivnih tvari

2. koji ima ozbiljna srčana oboljenja

3. koji je u stresnom stanju

4. koji uzima lijekove za smirenje

5. koji pokazuje vidljive znakove duševne bolesti ili poremećenosti

6. koji osjeća intenzivnu fizičku bol

7. trudnicu i rodilju.

Članak 98.

(1) Poligrafsko ispitivanje može obavljati samo ovlaštena službena osoba koja je za to posebno osposobljena (poligrafski ispitivač).

(2) O poligrafskom ispitivanju sastavlja se zapisnik koji se s nalazom i mišljenjem poligrafskog ispitivača dostavlja nadležnom tijelu.

(3) O osobama nad kojima je izvršeno poligrafsko ispitivanje Vojna policija vodi evidenciju.

14. Pregled prostorija, prostora, objekata i dokumentacije

Članak 99.

(1) Ovlaštena službena osoba može ući u vojne lokacije i građevine, prostorije, prostore i objekte koje koristi Ministarstvo obrane i Oružane snage te može ući u civilne prostorije, prostore i objekte u provedbi mjera i radnji zaštite štićenih osoba, obaviti njihov pregled i pregled dokumentacije te ih po potrebi fotografirati i snimati radi:

1. pronalaženja počinitelja kaznenog djela za koje se progoni po službenoj dužnosti ili prekršaja i težeg kršenja vojne stege

2. otkrivanja i osiguranja tragova kaznenog djela za koje se progoni po službenoj dužnosti, težeg kršenja vojne stege i teške povrede službene dužnosti, ili predmeta koji mogu poslužiti pri utvrđivanju činjenica

3. postupanja po dojavi o prisutnosti eksplozivne naprave ili druge opasnosti ili vjerojatnosti počinjenja teškoga kaznenog djela te poduzimanja preventivnih protudiverzijskih (PDZ) pregleda

4. osiguranja i zaštite štićenih osoba, objekata i prostora i prijevoznog sredstva u kojemu će se nalaziti štićena osoba

5. osiguranja i zaštita štićenih vojnih lokacija i građevina

6. uklanjanja ozbiljne opasnosti po život i zdravlje pripadnika Oružanih snaga, državnih službenika i namještenika u službi u Ministarstvu obrane, civilnih osoba koje se nalaze u vojnim lokacijama i građevinama kao i štićenih osoba

7. uklanjanja ozbiljne opasnosti za imovinu koja ima vojnu namjenu

8. obavljanja pregleda rendgen uređajem (RTG pregled)

9. pružanja pomoći

10. kada je to određeno posebnim propisima.

(2) Ovlaštena službena osoba može ući u civilne prostorije, prostore i objekte, izuzev ulaska u tuđi dom, obaviti njihov pregled i pregled dokumentacije te ih po potrebi fotografirati i snimati radi traganja i privođenja civilne osobe u bijegu izvan prostora vojnih lokacija i građevina, a koja je zatečena u izvršenju ili pokušaju izvršenja kaznenog djela za koje se progoni po službenoj dužnosti na prostoru vojnih lokacija i građevina.

(3) O pregledu civilnih prostorija, prostora i objekta u provedbi mjera i radnji zaštite štićenih osoba iz stavka 1. kao i pregledu iz stavka 2. ovoga članka Vojna policija dužna je odmah obavijestiti nadležnu ustrojstvenu jedinicu Policije MUP-a.

(4) Ulazak i pregled vojne lokacije i građevine policijski službenici MUP-a obavljaju uz nazočnost ovlaštenih službenih osoba Vojne policije.

(5) Pregled vojnih lokacija i građevina, prostorija, prostora i objekata, poduzima se na temelju plana koji prema prosudbi rizika sadrži potrebne snage i sredstva za provedbu pregleda.

(6) Plan iz stavka 5. ovoga članka odobrava zapovjednik postrojbe Vojne policije, načelnik ustrojstvene jedinice Vojne policije u Glavnom stožeru ili osoba koju ovlaste.

Članak 100.

(1) Ovlaštena službena osoba će prije ulaska i pregleda vojne lokacije i građevine, određene prostorije, prostora ili objekta, ako je to moguće, upoznati odgovornu osobu.

(2) Iznimno, ovlaštena službena osoba može u primjeni ovlasti traganja za osobama i predmetima samoinicijativno, bez izvješćivanja i nazočnosti odgovorne osobe obaviti pregled određene vojne lokacije i građevine, prostorije, prostora i objekta za koji pretpostavlja da se u njega sklonila osoba zbog koje je poduzeta potraga.

(3) Ovlaštena službena osoba prilikom ulaska i pregleda može koristiti tehnička sredstva, opremu i službenog psa.

Članak 101.

Ovlaštena službena osoba će, ako je to potrebno radi uklanjanja ozbiljne opasnosti po život i zdravlje pripadnika Oružanih snaga, državnih službenika i namještenika u službi u Ministarstvu obrane, civilnih osoba koje se nalaze u vojnim lokacijama i građevinama ili imovinu većeg opsega koja ima vojnu namjenu ili postupanje po dojavi o prisutnosti eksplozivne naprave ili osiguranja, zaštite štićenih osoba, objekata i prostora i osiguranja i zaštite štićenih vojnih lokacija i građevina, za prijeko potrebno vrijeme privremeno ograničiti kretanje u vojnoj lokaciji i građevini, na objektu ili prostoru koji pregledava.

Članak 102.

(1) Kada provodi kriminalističko istraživanje i u drugim slučajevima utvrđenim zakonom te u svrhu vođenja postupka zbog težeg kršenja vojne stege i teške povrede službene dužnosti, ovlaštena službena osoba može pregledati dokumentaciju, baze podataka i evidencije ustrojstvenih jedinica Ministarstva obrane i Oružanih snaga.

(2) Ovlaštena službena osoba dužna je prije početka pregleda dokumentacije, javiti se odgovornoj osobi i priopćiti joj razlog postupanja te u njezinoj nazočnosti, ili u nazočnosti zatečene osobe ili osobe koju odredi odgovorna osoba, pristupiti pregledu dokumentacije.

(3) Ovlaštena službena osoba može privremeno oduzeti dokumentaciju, ako postoje uvjeti za privremeno oduzimanje predmeta u skladu s odredbama zakona i ovoga Pravilnika.

(4) O privremenom oduzimanju dokumentacije izdaje se potvrda u kojoj se navodi tko je, kada, od koga i koja je dokumentacija privremeno oduzeta.

Članak 103.

Klasificirane podatke ovlaštena službena osoba može pregledati pod uvjetom određenim posebnim propisom kojim se uređuje način i uvjeti pristupa klasificiranim podacima.

Članak 104.

Ovlaštena službena osoba o radnjama pregleda vojnih lokacija i građevina, prostorija, prostora, objekata i dokumentacije sastavlja pisano izvješće te izdaje potvrdu o ulasku i obavljenom pregledu.

15. Pregled osoba, predmeta i prometnih sredstava

Članak 105.

(1) Ovlaštena službena osoba može obaviti pregled pripadnika Oružanih snaga, predmeta koji on nosi sa sobom i vojnoga prometnog sredstva kao i pregled civilne osobe, predmeta koje ona nosi sa sobom i civilnog prometnog sredstva koje se nalazi u vojnim lokacijama i građevinama kada:

1. treba spriječiti bijeg počinitelja kaznenog djela za koje se progoni po službenoj dužnosti, kao i počinitelja kršenja vojne stege ili povrede službene dužnosti

2. je potrebno otkriti tragove kaznenog djela, dokaze težeg kršenja vojne stege i teške povrede službene dužnosti

3. je to potrebno u sklopu kriminalističkog istraživanja

4. je to potrebno radi zaštite sigurnosti

5. je to određeno posebnim propisima.

(2) Ovlaštena službena osoba može obaviti pregled državnog službenika i namještenika u službi u Ministarstvu obrane, predmeta koji on nosi sa sobom i vojnoga prometnog sredstva u kojem se nalazi u slučaju iz stavka 1. točki 1. i 2. ovoga članka koji se odnosi na povredu službene dužnosti i iz točki 4. i 5. stavka 1. ovoga članka.

(3) Ovlaštena službena osoba može obaviti pregled civilne osobe koje se nalaze izvan vojnih lokacija i građevina i civilnoga prometnog sredstva u provedbi mjera i radnji zaštite štićenih osoba u objektima i prostorima gdje se štićene osobe nalaze.

(4) Pregledom osoba smatra se i uvid u sadržaj odjeće i obuće osobe koja se pregledava kao i stvari i predmeta koja ima kod sebe.

(5) O pregledu iz stavaka 2. i 3. ovoga članka Vojna policija dužna je odmah obavijestiti nadležnu ustrojstvenu jedinicu Policije MUP-a.

Članak 106.

(1) Ovlaštena službena osoba može obaviti pregled pripadnika Oružanih snaga, državnog službenika i namještenika u službi u Ministarstvu obrane zbog sumnje na:

1. konzumiranje alkohola i/ili droge u vojnim lokacijama i građevinama i vojnom prometnom sredstvu te dovođenja u stanje pod utjecajem alkohola ili droge u vojnim lokacijama i građevinama i vojnom prometnom sredstvu

2. dolazak na službu ili dužnost pod utjecajem alkohola i/ili droge

3. posjedovanje droge u vojnim lokacijama i građevinama

4. unošenje alkohola i/ili droge u vojne lokacije i građevine

(2) Ovlaštena službena osoba može obaviti pregled civilne osobe koja se nalazi u vojnoj lokaciji i građevini zbog sumnje iz stavka 1. točki 1., 3. i 4. ovoga članka.

(3) Pregledom osoba smatra se i uvid u sadržaj odjeće i obuće osobe koja se pregledava kao i stvari i predmeta koja ima kod sebe.

(4) Ovlaštena službena osoba ovlaštena je u slučajevima iz stavka 1. točki 1. i 2. ovoga članka izvršiti ispitivanje prisutnosti alkohola u organizmu i/ili prisutnosti droge uz uporabu propisanog uređaja i sredstva, službenog psa za detekciju droga ili u slučaju kada to osoba zahtijeva, odvesti ju u zdravstvenu ustanovu gdje će se izvršiti ispitivanje prisutnosti alkohola u organizmu i/ili utjecaja droge.

(5) Ako se ispitivanjem iz stavka 4. ovoga članka u zdravstvenoj ustanovi utvrdi da je osoba nad kojom je izvršeno ispitivanje prisutnosti alkohola u organizmu i/ili prisutnosti droga konzumirao alkohol i/ili drogu, troškove pretrage snosi ta osoba, a u protivnome troškovi terete državni proračun.

Članak 107.

Ovlaštena službena osoba ovlaštena je izvršiti ispitivanje prisutnosti alkohola u organizmu pripadnika Oružanih snaga, državnog službenika i namještenika u službi u Ministarstvu obrane koji je vozač vojnoga prometnog sredstva ili sudionik u prometu vojnoga prometnog sredstva, kao i civilne osobe koja se nalazi u vojnoj lokaciji i građevini, a koja upravlja prometnim sredstvom, zbog sumnje da u organizmu ima alkohola, droga ili lijekova koji se ne smiju uzimati za vrijeme vožnje ili određeno vrijeme prije započinjanja vožnje ili je sudionik prometne nezgode kao vozač vojnoga prometnog sredstva.

Članak 108.

(1) Ovlaštena službena osoba dužna je osobi nad kojom se vrši ispitivanje prisutnosti alkohola u organizmu dati uputu o načinu korištenja i postupku ispitivanja sredstvima i uređajima te je upozoriti na posljedice odbijanja podvrgavanja ispitivanju.

(2) Smatra se da je osoba pod utjecajem alkohola, u smislu ovoga Pravilnika, ako u organizmu ima alkohola iznad 0,10 g/kg, odnosno odgovarajući iznos miligrama u litri izdahnutog zraka.

(3) Smatra se da osoba u organizmu ima droge ako se prisutnost droge utvrdi odgovarajućim sredstvima ili uređajima ili liječničkim pregledom ili analizom krvi i urina.

(4) Nakon obavljenog ili odbijenog ispitivanja prisutnosti alkohola u organizmu ovlaštena službena osoba popunjava zapisnik koji potpisuje ispitana osoba, svjedoci ako ih ima i ovlaštena službena osoba koja je obavila ispitivanje.

(5) Ako je ispitana osoba iz stavka 1. ovoga članka u takvom stanju da zapisnik iz stavka 4. ovoga članka ne može ili ga odbije potpisati, ovlaštena službena osoba će to evidentirati u zapisniku.

(6) Zbog mogućih dopuštenih pogrešaka koje je propisalo nadležno državno tijelo za mjeriteljstvo, u zapisnik iz stavka 4. ovoga članka, ispitivanjem utvrđena količina prisutnog alkohola u organizmu umanjuje se za 0,1 g/kg, odnosno odgovarajući iznos miligrama u litri izdahnutog zraka.

Članak 109.

(1) Pregled osoba, predmeta i prometnih sredstava ovlaštena službena osoba može obaviti vizualno, dodirom, uporabom drugih osjetila, uvidom u sadržaj, korištenjem sredstava i uređaja i uvježbanog službenog psa.

(2) Protudiverzijski (PDZ) i pregled rendgen uređajem (RTG) obavljaju posebno obučene ovlaštene službene osobe.

(3) Pregled sa službenim psom obavlja posebno obučena ovlaštena službena osoba i uvježbani službeni pas.

(4) Ispitivanje alkoholiziranosti i/ili prisutnosti droge uz uporabu propisanog sredstva i mjernog uređaja obavlja posebno obučena ovlaštena službena osoba.

(5) O pregledu osoba, predmeta i prometnih sredstava ovlaštena službena osoba sastavlja izvješće.

Članak 110.

(1) Pregled osoba neposrednim dodirom obavlja osoba istoga spola, osim kada je prijeko potreban žuran pregled osobe radi oduzimanja oružja ili predmeta podobnih za napad ili samoozljeđivanje. U izvješću će ovlaštena službena osoba posebno obrazložiti razloge obavljenog pregleda osobe od osobe suprotnog spola.

(2) Pregled osobe obavljaju dvije ovlaštene službene osobe na način da jedna ovlaštena službena osoba obavlja pregled osobe, dok se druga ovlaštena službena osoba brine za sigurnost.

(3) Ako za to postoje opravdani razlozi, iznimno od odredbe iz stavka 2. ovoga članka, pregled osobe može obaviti jedna ovlaštena službena osoba, o čemu će u izvješću posebno obrazložiti razloge tako obavljenog pregleda.

Članak 111.

(1) Pregledom prometnog sredstva smatra se pregled svih otvorenih i zatvorenih dijelova prometnog sredstva i predmeta koji se prevoze.

(2) Prilikom pregleda prometnog sredstva ovlaštena službena osoba može iz njega udaljiti putnike dok se ne obavi pregled.

(3) Pregled predmeta koji osoba nosi sa sobom obuhvaća pregled predmeta koji su kod nje ili u njezinoj neposrednoj blizini i predmeta koje ona prenosi po nečijem nalogu.

Članak 112.

(1) Ako ne postoji neposredna opasnost za život štićene osobe, pripadnika Oružanih snaga, državnog službenika i namještenika u službi u Ministarstvu obrane, civilne osobe koja se nalazi u vojnoj lokaciji i građevini ili imovinu koja ima vojnu namjenu, ovlaštena službena osoba će prije pregleda predmeta odnosno prometnog sredstva pozvati osobu (vlasnika, korisnika, posjednika) da omogući uvid u sadržaj predmeta odnosno prometnog sredstva koji će pregledati.

(2) Ako drukčije nije propisano posebnim zakonom, pri poduzimanju pregleda ovlaštena službena osoba može nasilno, uz nastojanje da prouzroči što manju štetu, otvoriti zatvoreno prijevozno sredstvo ili rastaviti predmet koji osoba nosi sa sobom, samo ako postoji neposredna opasnost za život štićene osobe, pripadnika Oružanih snaga, državnog službenika i namještenika u službi u Ministarstvu obrane, civilne osobe koja se nalazi u vojnoj lokaciji i građevini ili imovinu koja ima vojnu namjenu.

Članak 113.

(1) Pregled predmeta i prometnih sredstava obustavlja se ako se pregledom otkriju tragovi kaznenog djela za koje se progoni po službenoj dužnosti ili drugi dokazi, ili je potrebno nasilno otvaranje ili rastavljanje predmeta pregleda.

(2) Nakon obustave pregleda ako su pregledom otkriveni tragovi kaznenog djela za koje se progoni po službenoj dužnosti ili drugi dokazi, postupit će se prema odredbama o pretrazi iz posebnog zakona.

(3) Prije poduzimanja pretrage iz stavka 2. ovoga članka ovlaštena službena osoba će obavijestiti državnog odvjetnika i postupiti prema njegovu nalogu.

16. Fotografiranje i snimanje

Članak 114.

(1) Ovlaštena službena osoba Vojne policije ovlaštena je fotografirati i snimiti osobe i predmete, kao i objekte i prostore na kojima se nalaze osobe i predmeti, imovinu koja ima vojnu namjenu i vojne lokacije i građevine kada je to od značaja za obavljanje vojnopolicijskih poslova.

(2) Ovlaštena službena osoba će o fotografiranju i snimanju iz stavka 1. ovoga članka sastaviti zapisnik te uz zapisnik priložiti fotografije i snimke.

(3) O fotografiranju i snimanju iz stavka 1. ovoga članka Vojna policija vodi evidenciju.

17. Prikrivene vojnopolicijske radnje

Članak 115.

(1) Vojna policija može tijekom kriminalističkog istraživanja poduzeti prikrivene vojnopolicijske radnje, ako je očigledno da se drugim radnjama neće postići svrha kriminalističkog istraživanja ili ako bi to bilo moguće samo uz nerazmjerne poteškoće.

(2) Ako je tijekom poduzimanja prikrivene vojnopolicijske radnje ovlaštena službena osoba zatekla osobu u počinjenju kaznenog djela kojim se ne ugrožava sigurnost drugih osoba, može propustiti postupiti prema toj osobi ako postoji utemeljena vjerojatnost da nastavkom provođenja prikrivene vojnopolicijske radnje može doći do drugih dokaza ili podataka o drugim kaznenim djelima ili sudionicima.

(3) O propuštanju postupanja iz stavka 2. ovoga članka ovlaštena službena osoba je dužna, čim je to moguće, obavijestiti nadređenu osobu.

Članak 116.

(1) Prikrivene vojnopolicijske radnje su:

1. promatranje

2. pratnja

3. klopka

4. zasjeda.

(2) Pisani nalog za poduzimanje, sadržaj i trajanje prikrivene vojnopolicijske radnje promatranje i pratnje izdaje načelnik ustrojstvene jedinice Vojne policije u Glavnom stožeru, a nalog za poduzimanje, sadržaj i trajanje prikrivene vojnopolicijske klopke i zasjede izdaje načelnik ustrojstvene jedinice Vojne policije u Glavnom stožeru ili čelnik ustrojstvene jedinice kriminalističke Vojne policije koja provodi kriminalističko istraživanje.

(3) Iznimno od odredbe stavka 2. ovoga članka, kada okolnosti nalažu žurnost postupanja, nalog za poduzimanje prikrivene vojnopolicijske radnje promatranje i pratnje može biti dan i usmeno, ali mora biti pisano potvrđen u roku od 24 sata od izdanoga usmenog naloga.

(4) Prikrivene vojnopolicijske radnje promatranje i pratnje mogu trajati petnaest (15) dana od dana izdanog naloga, a radi uspješnog obavljanja vojnopolicijskog posla mogu se produljiti za još petnaest (15) dana.

(5) Prikrivene vojnopolicijske radnje klopka i zasjeda mogu trajati dok postoje razlozi za njihovu primjenu.

(6) Ovlaštena službena osoba o prikrivenim vojnopolicijskim radnjama sastavlja pisano izvješće i dostavlja ga osobi koja je izdala nalog za poduzimanje prikrivene vojnopolicijske radnje.

(7) O provedenim prikrivenim policijskim radnjama promatranja i pratnje Vojna policija izvijestit će nadležnog državnog odvjetnika u roku od četrdeset osam (48) sati od dovršetka radnje.

18. Uporaba sredstava prisile

Članak 117.

Sredstva prisile u smislu ovoga Pravilnika su:

– tjelesna snaga

– raspršivač s nadražujućom tvari

– palica

– sredstva za vezivanje

– uređaj za prisilno zaustavljanje motornog vozila

– uporaba posebnog motornog vozila prilikom zaštite štićenih osoba

– kemijska sredstva

– službeni psi

– vatreno oružje

– nesmrtonosna oružja, posebna oružja i eksplozivna sredstva.

Članak 118.

(1) Ovlaštena službena osoba smije uporabiti sredstva prisile radi zaštite života pripadnika Oružanih snaga, državnih službenika i namještenika u službi u Ministarstvu obrane, štićenih osoba u objektima i prostorima gdje se štićene osobe nalaze, civilne osobe koja se nalazi u vojnoj lokaciji i građevini, radi osiguranja i zaštite štićenih vojnih lokacija i građevina, imovine koja ima vojnu namjenu, svladavanja otpora, sprječavanja bijega, odbijanja napada i uklanjanja opasnosti ako se mjerama upozorenja i naredbi nije postigao odnosno ako je vjerojatno da neće postići svrha.

(2) Ovlaštena službena osoba neće uporabiti sredstva prisile u mjeri većoj od nužne za ostvarenje svrhe postupanja.

(3) Ovlaštena službena osoba uvijek će uporabiti najblaže sredstvo prisile kojim se postiže svrha te će prestati s uporabom sredstva prisile čim prestane razlog za uporabu.

(4) Ovlaštena službena osoba će bez odgode pružiti prvu pomoć i zatražiti liječničku pomoć vidljivo ozlijeđenoj osobi prema kojoj su uporabljena sredstva prisile.

Članak 119.

(1) Prije uporabe sredstava prisile ovlaštena službena osoba nije dužna upozoriti osobu protiv koje su ispunjeni uvjeti za uporabu sredstava prisile ako bi isticanje upozorenja dovelo u pitanje izvršenje vojnopolicijskog posla i primjene ovlasti Vojne policije.

(2) Sredstva prisile nije dopušteno primijeniti prema djetetu, trudnici u vidljivom stanju trudnoće, osobi čije je kretanje znatno otežano te osobi koja je očigledno bolesna, osim kada napad tih osoba ugrožava život odnosno zdravlje ovlaštene službene osobe ili druge osobe odnosno ako prijeti veća šteta imovini kojom upravlja Ministarstvo obrane, a opasnost nije moguće spriječiti na drugi način.

Članak 120.

(1) Ovlaštena službena osoba ovlaštena je narediti skupini osoba u vojnoj lokaciji ili građevini da se raziđe ako se skupina protupravno okupila ili se protupravno ponaša te tako može izazvati nasilje u vojnim lokacijama i građevinama.

(2) Naredba iz stavka 1. ovoga članka upućuje se usmeno na način da je može čuti većina okupljenih, radi čega se mogu koristiti i tehnička sredstva.

(3) Ako se skupina ne raziđe ni nakon ponovljene naredbe i upozorenja, prema skupini se mogu uporabiti sredstva prisile koja će je s najmanje štetnih posljedica prisiliti na razilaženje.

(4) Sredstva prisile iz stavka 3. ovoga članka dopušteno je uporabiti po zapovijedi zapovjednika postrojbe Vojne policije.

Članak 121.

(1) O svakoj primjeni sredstava prisile ovlaštena službena osoba obvezna je u roku dvadeset četiri (24) sata od primjene sredstava prisile podnijeti pisano izvješće nadređenoj osobi, koja je obvezna u daljnjem roku od četrdeset osam (48) sati dati ocjenu opravdanosti uporabe sredstava prisile te o tome odmah izvijestiti načelnika ustrojstvene jedinice Vojne policije u Glavnom stožeru.

(2) Kada su sredstva prisile uporabljena u granicama ovlasti, isključena je odgovornost ovlaštene službene osobe.

(3) O uporabi sredstava prisile Vojna policija vodi posebnu evidenciju.

18.1. Uporaba tjelesne snage

Članak 122.

(1) Ovlaštena službena osoba je ovlaštena uporabiti tjelesnu snagu radi:

1. svladavanja aktivnog ili pasivnog otpora osobe koja remeti red i mir ili koju treba dovesti, privesti, zadržati i uhititi

2. odbijanja napada na sebe ili druge osobe ili na štićenu vojnu lokaciju i građevinu te štićenu osobu, objekt, prostor ili prijevozno sredstvo koji osigurava te imovinu koja ima vojnu namjenu

3. sprječavanja samoozljeđivanja

4. sprječavanja samovoljnog udaljavanja osobe s određenog mjesta.

(2) Ovlaštena službena osoba ovlaštena je uporabiti tjelesnu snagu prema civilnoj osobi koja se nalazi izvan vojnih lokacija i građevina u provedbi mjera i radnji zaštite štićenih osoba u objektima i prostorima gdje se štićene osobe nalaze.

(3) Pod uporabom tjelesne snage smatra se uporaba različitih zahvata i tehnika borilačkih vještina ili njima sličnih postupaka na tijelu druge osobe kojima je svrha odbijanje ili svladavanje otpora osobe, odnosno prisiljavanje na poslušnost osobe iz stavaka 1. i 2. ovoga članka.

(4) Ovlaštena službena osoba primijenit će onaj oblik tjelesne snage s kojim se s najmanje štetnih posljedica postiže svrha njezine primjene.

Članak 123.

(1) Otporom se u smislu ovoga Pravilnika smatra svako suprotstavljanje ili nepostupanje po upozorenju ili naredbi ovlaštene službene osobe izdane radi obavljanja vojnopolicijskih poslova i primjene vojnopolicijskih ovlasti.

(2) Otporom se u smislu ovoga Pravilnika smatra i pokušaj bijega.

(3) Otpor može biti aktivan i pasivan.

(4) Aktivan otpor postoji kada osoba pruža otpor uporabom oružja, oruđa, drugih predmeta ili tjelesnom snagom i na taj način onemogućuje ovlaštenu službenu osobu u obavljanju vojnopolicijskog posla. Aktivnim otporom smatra se i poticanje na otpor.

(5) Pasivan otpor postoji kada osoba ne postupi po upozorenju ili zapovijedi ovlaštene službene osobe stavivši se u položaj kojim onemogućuje ovlaštenu službenu osobu u obavljanju vojnopolicijskog posla (legne, klekne, uhvati se za osobu ili neki predmet i sl.).

Članak 124.

Ovlaštena službena osoba dužna je posebno obazrivo primijeniti sredstvo prisile – tjelesnu snagu prema trudnici u vidljivom stanju trudnoće, osobi čije je kretanje znatno otežano ili očigledno bolesnoj osobi kada pružaju pasivan otpor.

18.2. Uporaba raspršivača s nadražujućom tvari

Članak 125.

(1) Kada su ispunjeni uvjeti za uporabu tjelesne snage radi svladavanja aktivnog otpora, ovlaštena službena osoba može uporabiti i raspršivač s nadražujućom tvari ako prosudi da bi uporabom toga sredstva postigla svrha uz manje štetnih posljedica.

(2) Ovlaštena službena osoba neće uporabiti raspršivač s nadražujućom tvari prema osobi koja pruža pasivni otpor.

18.3. Uporaba palice

Članak 126.

(1) Ovlaštena službena osoba ovlaštena je uporabiti palicu ako je uporaba tjelesne snage ili raspršivača s nadražujućom tvari bezuspješna ili ne jamči uspjeh.

(2) Uporaba palice je teži oblik uporabe tjelesne snage.

(3) Ovlaštena službena osoba neće uporabiti palicu prema djeci, trudnici u vidljivom stanju trudnoće, očigledno bolesnoj ili nemoćnoj osobi, težem invalidu s vidljivim invaliditetom, osim ako takva osoba izravno ugrožava život ovlaštene službene osobe ili druge osobe.

(4) Ovlaštena službena osoba u pravilu neće uporabiti palicu prema osobi koja pruža pasivni otpor, osim ako se takav otpor ne može svladati na drugi način.

18.4. Uporaba sredstava za vezivanje

Članak 127.

(1) Ovlaštena službena osoba ovlaštena je uporabiti sredstva za vezivanje radi:

1. sprječavanja otpora ili odbijanja napada usmjerenog na ovlaštene službene osobe

2. odbijanja napada usmjerenog na štićenu osobu i štićenu vojnu lokaciju i građevinu te imovinu koja ima vojnu namjenu

3. sprječavanja bijega

4. onemogućavanja samoozljeđivanja

5. onemogućavanja ozljeđivanja druge osobe.

(2) Ovlaštena službena osoba uporabit će sredstva za vezivanje nad osobom koju privodi, dovodi i uhićenu osobu ako prijeti opasnost od bijega, otpora ili napada te osobe na ovlaštenu službenu osobu, njezina samoozljeđivanja ili ozljeđivanju druge osobe.

Članak 128.

(1) Uporabom sredstava za vezivanje ograničava se pokretljivost tijela osobe vezivanjem ruku na leđa, uporabom propisanih formacijskih sredstava za vezivanje (lisice) ili drugih priručnih prikladnih sredstava (remen, uže, zatezna traka i sl.)

(2) Ovlaštena službena osoba uporabiti će sredstva za vezivanje na način da to sredstvo ne nanosi nepotrebne tjelesne boli ili ozljede osobi nad kojom je primijenjeno.

(3) U pravilu se jednim sredstvom za vezivanje veže samo jedna osoba, a iznimno se istim sredstvom mogu vezati dvije osobe istoga spola.

(4) Iznimno, ako za to postoje opravdani razlozi, kada je osoba pod nadzorom najmanje dviju ovlaštenih službenih osoba, osobi se mogu vezati ruke sprijeda.

(5) Kada uporabom sredstava za vezivanje ruku osobe nije postignuta svrha vezivanja, mogu se vezati i noge.

(6) Ovlaštena službena osoba neće uporabiti sredstvo vezivanja prema trudnici u vidljivom stanju trudnoće, vidljivo bolesnoj ili nemoćnoj osobi, težem invalidu s vidljivim invaliditetom, osim ako takva osoba izravno ugrožava život ovlaštene službene osobe, život druge osobe ili vlastiti život.

18.5. Uporaba uređaja za prisilno zaustavljanje motornog vozila

Članak 129.

Ovlaštena službena osoba može uporabiti uređaj za prisilno zaustavljanje motornog vozila radi sprječavanja:

1. bijega osobe iz članka 5. stavaka 1. i 2. ovoga Pravilnika koja je zatečena u kaznenom djelu za koje se progoni po službenoj dužnosti

2. bijega pripadnika Oružanih snaga koji je zatečen u težem kršenju vojne stege

3. bijega pripadnika Oružanih snaga i civilne osobe koja se nalazi u vojnim lokacijama i građevinama, koja je lišena slobode ili za koju postoji nalog za lišenje slobode

4. bijega civilne osobe izvan vojnih lokacija i građevina a koja je zatečena u izvršenju ili pokušaju izvršenja kaznenog djela na prostoru vojnih lokacija i građevina

5. nedopuštenog pristupa motornim vozilom do objekta ili prostora gdje se nalaze osobe koje ovlaštena službena osoba osigurava

6. nedopuštenog pristupa motornim vozilom do štićene vojne lokacije i građevine ili imovine koja ima vojnu namjenu

7. nedopuštenog pristupa motornim vozilom do objekta ili prostora gdje se nalaze štićene osobe koje ovlaštena službena osoba štiti

8. pokušaja ili nastavka vožnje osobe koja je prije toga bila zaustavljana i nije poštivala naredbu ovlaštene službene osobe.

Članak 130.

(1) Uređaj za prisilno zaustavljanje motornog vozila je sredstvo koje se sastoji od podloge u koju su usađeni šiljci koji se prolaskom motornog vozila zabadaju u pneumatike, kao i metalna, betonska ili druga prepreka, odnosno drugo inženjerijsko sredstvo koje se postavlja na smjeru pretpostavljenog nailaska motornog vozila radi otežavanja daljnjeg kretanja te zaustavljanja motornog vozila.

(2) Prije postavljanja uređaja za prisilno zaustavljanje motornog vozila, na smjeru pretpostavljenog nailaska motornog vozila postavljaju se prometni znakovi na pregledna i vidljiva mjesta u skladu s pravilima prometne struke.

(3) Uporabu uređaja za prisilno zaustavljanje motornog vozila odobrava zapovjednik postrojbe Vojne policije ili osoba koju on za to ovlasti.

18.6. Uporaba posebnih motornih vozila prilikom zaštite štićenih osoba

Članak 131.

(1) Prilikom zaštite štićene osobe dok se ona nalazi u koloni motornih vozila pod pratnjom, ovlaštene službene osobe koja osiguravaju štićenu osobu koriste posebna motorna vozila kao prometno sredstvo i sudionicima u prometu izdaju usmene i pisane naredbe koristeći pritom svjetlosne i zvučne signale, megafon, pločice »STOP VOJNA POLICIJA« i drugo.

(2) Posebna motorna vozila mogu se koristiti i kao sredstvo prisile prilikom zaštite štićenih osoba, ako uporabom drugih sredstava prisile nije moguće zaštititi život štićene osobe.

Članak 132.

(1) Ako sudionik u prometu ne postupi prema naredbi ovlaštene službene osobe, a postoji opasnost da će sigurnosno ugroziti štićenu osobu ili izvršiti napad na kolonu motornih vozila pod pratnjom i dovesti u opasnost život štićene osobe, ovlaštena službena osoba koja osigurava štićenu osobu i nalazi se u koloni motornih vozila pod pratnjom upotrijebit će posebno motorno vozilo kao sredstvo prisile na način da će kretanjem i položajem vozila odbiti napad i ukloniti opasnost ugrožavanja života štićene osobe.

(2) O uporabi posebnoga motornog vozila kao sredstva prisile ovlaštena službena osoba će odmah i po prestanku opasnosti za sigurnost štićene osobe izvijestiti zapovjednika postrojbe Vojne policije.

18.7. Uporaba kemijskih sredstava

Članak 133.

(1) Kemijska sredstva mogu se uporabiti kao sredstvo prisile radi:

1. uspostavljanja reda i mira u vojnoj lokaciji i građevini narušenog u većem opsegu

2. sprječavanja djelovanja skupine osoba koja ugrožava život ili osobnu sigurnost pripadnika Oružanih snaga, državnog službenika i namještenika u službi u Ministarstvu obrane i civilne osobe koja se nalazi u vojnoj lokaciji i građevini

3. sprječavanja djelovanja skupine osoba koja ugrožava imovinu veće vrijednosti koja ima vojnu namjenu

4. sprječavanja otpora i napada osobe koja se sklonila u zatvoreni prostor.

(2) Ovlaštena službena osoba ne smije uporabiti kemijsko sredstvo radi sprječavanja otpora osobe koja se sklonila u zatvoreni prostor ako je očito da se u tom prostoru nalaze djeca, trudnice, teži bolesnici, čiji bi život i zdravlje mogao biti ozbiljno narušen uporabom toga sredstva.

Članak 134.

(1) Uporabu kemijskog sredstva kao sredstva prisile odobrava zapovjednik postrojbe Vojne policije.

(2) Ovlaštena službena osoba može zadužiti, nositi i uporabiti kemijsko sredstvo za čije je rukovanje i uporabu osposobljena.

18. 8. Uporaba službenog psa

Članak 135.

(1) Službeni pas Vojne policije može se uporabiti kao sredstvo prisile kada su ispunjeni uvjeti:

1. za uporabu tjelesne snage, raspršivača s neškodljivim tvarima ili palice

2. za uporabu vatrenog oružja.

(2) U slučajevima iz stavka 1. točke 1. ovoga članka službeni pas može imati zaštitnu košaru i bez povodca, a u slučaju iz točke 2. ovoga članka bez zaštitne košare i bez povodca.

Članak 136.

(1) Službeni pas Vojne policije posebno je uvježbani (dresirani) pas koji se kao sredstvo prisile može koristiti samo pod nadzorom posebno obučene ovlaštene službene osobe (vojnog policajca-vodiča psa).

(2) Ako u obavljanju vojnopolicijskog posla službeni pas ostane bez nadzora vodiča službenog psa, druga ovlaštena službena osoba dužna je poduzeti mjere radi sprječavanja daljnje uporabe službenog psa kao sredstva prisile.

Članak 137.

Posebno obučene ovlaštene službene osobe s uvježbanim službenim psima, osim u slučajevima iz članka 135. stavka 1. ovoga Pravilnika, može se uporabiti i za pronalazak eksplozivnih sredstava, droge, duhana i duhanskih proizvoda, te u zaštitno- tragačke i čuvarske namjene.

18.9. Uporaba službenog vatrenog oružja

Članak 138.

(1) Ovlaštena službena osoba ovlaštena je uporabiti službeno vatreno oružje:

1. u nužnoj obrani

2. u krajnjoj nuždi ako bez uporabe vatrenog oružja ne može ukloniti istodobnu ili izravnu predstojeću neskrivljenu opasnost za osobni ili život druge osobe, koja se na drugi način nije mogla ukloniti

3. ako na drugi način ne može uhititi osobu zatečenu u kaznenom djelu za koje se može izreći kazna zatvora u trajanju od najmanje deset godina ili osobu za kojom je raspisana potraga zbog počinjenja takvoga kaznenog djela

4. ako na drugi način ne može spriječiti bijeg osobe koja je osumnjičena ili je optužena za kazneno djelo za koje se može izreći kazna zatvora u trajanju od najmanje deset godina ili osobu za kojom je raspisana potraga zbog počinjenja takvoga kaznenog djela

5. ako na drugi način ne može spriječiti napad na štićenu vojnu lokaciju i građevinu, štićenu osobu te imovinu koja ima vojnu namjenu

6. u drugim slučajevima utvrđenim zakonom i vojnim propisima.

(2) Popis kaznenih djela iz stavka 1. točki 3. i 4. ovoga članka zbog kojih ovlaštena službena osoba ima ovlast uporabiti službeno vatreno oružje sadržan je u Kaznenom zakonu.

Članak 139.

(1) Ovlaštena službena osoba za vrijeme nošenja, rukovanja i uporabe službenoga vatrenog oružja dužna je pridržavati se mjera sigurnosti u rukovanju vatrenim oružjem.

(2) Uporaba službenog vatrenog oružja nije dopuštena kada dovodi u opasnost život drugih osoba, osim ako je uporaba službenoga vatrenog oružja jedino sredstvo za obranu od napada ili za uklanjanje opasnosti.

Članak 140.

(1) Ako ovlaštena službena osoba prosudi postojanje okolnosti koje upućuju na postojanje uvjeta za uporabu službenoga vatrenog oružja, pripremit će službeno vatreno oružje za uporabu umetanjem streljiva u cijev, postavit će se u položaj koji pruža optimalnu sigurnost i uporabu vatrenog oružja te će službeno vatreno oružje usmjeriti prema osobi prema kojoj ga namjerava uporabiti.

(2) Prije uporabe službenoga vatrenog oružja ovlaštena službena osoba dužna je uputiti usmenu naredbu »STOJ, VOJNA POLICIJA!«, a nakon toga naredbu i upozorenje: »STOJ, PUCAT ĆU!«.

(3) Ovlaštena službena osoba će nakon upućenih naredbi i upozorenja iz stavka 2. ovoga članka ispaliti upozoravajući hitac u zrak na način kojim se ne bi dovelo u opasnost druge osobe i imovinu.

(4) Naredba i upozorenje iz stavka 2. ovoga članka ovlaštena službena osoba neće uputiti ako je ugrožen njezin život ili život drugih osoba zbog vjerojatnog napada ili bi se time dovelo u pitanje izvršenje službene zadaće.

(5) Kada su ispunjeni uvjeti za uporabu službenoga vatrenog oružja, pucanje upozoravajućeg hica, kao i radi traženja pomoći, ne smatra se uporabom vatrenog oružja kao sredstva prisile u smislu ovoga Pravilnika.

Članak 141.

(1) Kada prestanu razlozi zbog kojih je pripremljeno službeno vatreno oružje za uporabu, kao i nakon uporabe službenog vatrenog oružja, ovlaštena službena osoba će sigurnim pražnjenjem vatreno oružje staviti u položaj za sigurno nošenje.

(2) Pražnjenje službenoga vatrenog oružja ovlaštena službena osoba obavit će na mjestu i na način kojim neće ugrožavati druge osobe.

Članak 142.

(1) Službeno vatreno oružje može se uporabiti prema životinjama kada od njih prijeti izravna opasnost od napada na život i tijelo ili zdravlje pripadnika Oružanih snaga, državnih službenika i namještenika na službi u Ministarstvu obrane i civilne osobe koja se nalazi u vojnoj lokaciji i građevini ili opasnost od ugrožavanja života, a na drugi način se nije mogla ukloniti ta opasnost.

(2) Službeno vatreno oružje dopušteno je uporabiti prema bolesnoj i teško povrijeđenoj životinji, kada veterinar ili druga nadležna osoba ne može poduzeti odgovarajuće mjere u skladu s pravilima veterinarske struke.

18.10. Uporaba nesmrtonosnog oružja, posebnih vrsta oružja i eksplozivnih sredstava

Članak 143.

(1) Nesmrtonosno oružje, posebne vrste oružja i eksplozivna sredstva dopušteno je uporabiti ako:

1. postoje uvjeti za uporabu službenoga vatrenog oružja

2. postoji neposredna opasnost za život pripadnika Oružanih snaga, državnog službenika i namještenika u službi u Ministarstvu obrane, civilnu osobu koja se nalazi u vojnoj lokaciji i građevini

3. postoji neposredna opasnost za život štićene osobe

4. postoji neposredna opasnost za vojnu lokaciju i građevinu i imovinu koja ima vojnu namjenu

5. je uporaba drugih sredstava prisile očigledno neuspješna.

(2) Posebna oružja nije dopušteno uporabiti za sprječavanje bijega osobe, a eksplozivna sredstva nije dopušteno uporabiti za sprječavanje bijega osobe i prema osobama u mnoštvu.

Članak 144.

(1) Odluku o vrsti, zaduženju i uporabi nesmrtonosnog oružja, posebnih vrsta oružja i eksplozivnih sredstava donosi zapovjednik postrojbe Vojne policije.

(2) Ovlaštena službena osoba može zadužiti, nositi i uporabiti nesmrtonosno oružje, posebno oružje, streljivo i eksplozivno sredstvo za čije je rukovanje i uporabu osposobljena.

(3) Nesmrtonosna oružja, posebne vrste oružja i eksplozivnih sredstava Vojna policija može uporabiti i u provedbi drugih vojnih poslova i zadaća u sastavu specijalnih i namjenski organiziranih postrojbi Oružanih snaga u skladu s vojnim propisima i sklopljenim međunarodnim ugovorima.

19. Zaštita žrtava kaznenih djela i drugih osoba

Članak 145.

(1) Ako drukčije nije propisano zakonom, dok za to postoje opravdani razlozi, Vojna policija će uspostavom privremenih mjera zaštititi žrtvu ili drugu osobu ili njima blisku osobu (u daljnjem tekstu: ugrožena osoba) koja je dala ili može dati podatke važne za kazneni postupak, ako im prijeti opasnost od počinitelja ili drugih osoba u vezi s kaznenim postupkom.

(2) Podaci o identitetu ugrožene osobe nad kojom se provode mjere zaštite i podaci o identitetu osobe koja je dala obavijest važnu za kazneni postupak su klasificirani podaci.

Članak 146.

(1) Odluka o pružanju zaštite donosi se na temelju prosudbe ugroženosti osobe koju sastavlja čelnik nadležne ustrojstvene jedinice kriminalističke Vojne policije.

(2) Načelnik ustrojstvene jedinice Vojne policije u Glavnom stožeru na temelju prosudbe iz stavka 1. ovoga članka predlaže ministru obrane donošenje odluke o primjeni mjere zaštite, odnosno odluke o produljenju ili obustavi mjere zaštite.

(3) Ugroženu osobu obavijestit će se o sadržaju mjera zaštite i njezinim obvezama tijekom provedbe mjera zaštite.

(4) Prije uspostave mjera zaštite pribavit će se pisana suglasnost ugrožene osobe i izjava o prihvaćanju upute o ponašanju za vrijeme pružanja mjere zaštite.

Članak 147.

(1) Mjere zaštite su fizička i tehnička zaštita.

(2) Ako ugrožena osoba odbije zaštitu ili ugroženoj osobi zbog probitaka postupka nije priopćeno postojanje ugroze, načelnik ustrojstvene jedinice Vojne policije u Glavnom stožeru može prema prosudbi naložiti diskretno poduzimanje mjera fizičke zaštite.

(3) Mjere zaštite određuju se na vremensko razdoblje do trideset (30) dana.

(4) O primjeni mjera zaštite Vojna policija obvezna je obavijestiti MUP i državno odvjetništvo.

Članak 148.

(1) Kada je nužno iz sigurnosnih razloga Vojna policija poduzima odgovarajuće radnje primjenom vojnopolicijskih ovlasti iz ovoga Pravilnika.

(2) Ovlaštena službena osoba može napustiti objekt, osobu ili prostor koji osigurava samo u situacijama kada se u neposrednoj blizini izvršava kazneno djelo koje se progoni po službenoj dužnosti i za koje se može izreći kazna zatvora od pet godina ili više, ili kada je to nužno radi sprječavanja izravne opasnosti, osim u situacijama kada napuštanjem mogu biti ugroženi život štićenih osoba te sigurnost štićenih vojnih lokacija i građevina.

(3) Ovlaštena službena osoba će o razlozima iz stavka 2. ovoga članka bez odgode izvijestiti prvonadređenu osobu.

20. Zadržavanje

Članak 149.

(1) Dežurni Vojne policije može zadržati pripadnika Oružanih snaga koji teže narušava javni red i mir ili remeti red u zapovjedništvu, postrojbi ili ustanovi Oružanih snaga i o tome je dužna izvijestiti njegova nadređenoga, odnosno osobu ovlaštenu za odlučivanje o stegovnoj odgovornosti.

(2) Pripadnik Oružanih snaga može biti zadržan dok nadležna osoba ne odluči o njegovoj odgovornosti, ali ne dulje od dvadeset četiri (24) sati.

(3) O zadržavanju ovlaštena službena osoba sastavlja zapisnik.

(4) O zadržanim osobama Vojna policija vodi posebnu evidenciju.

Članak 150.

(1) Vojna policija ima pravo osobe zatečene na mjestu počinjenja kaznenog djela uputiti državnom odvjetniku ili ih zadržati do njegova dolaska, ako bi te osobe mogle dati podatke važne za kazneni postupak i ako je vjerojatno da se njihovo ispitivanje kasnije ne bi moglo obaviti ili bi bilo povezano sa znatnim odugovlačenjem ili drugim poteškoćama.

(2) Zadržavanje osoba iz stavka 1. ovoga članka radi upućivanja državnom odvjetniku ili njihovo zadržavanje na mjestu počinjenja kaznenog djela ne može trajati dulje od šest (6) sati od dolaska Vojne policije na mjesto događaja.

21. Zaštita štićenih osoba, objekata i prostora

Članak 151.

(1) Zaštitu štićenih osoba, objekata i prostora od posebnoga sigurnosnog značenja za Ministarstvo obrane i Oružane snage Vojna policija provodi u skladu s posebnim propisima primjenom ovlasti iz zakona i ovoga Pravilnika.

(2) Zaštitu štićenih vojnih lokacija i građevina Vojna policija provodi u skladu s ovim Pravilnikom i drugim propisima primjenom ovlasti iz zakona i ovoga Pravilnika.

(3) Odluku o objektima i prostoru od posebnoga sigurnosnog značenja za Ministarstvo obrane i Oružane snage te štićenim vojnim lokacijama i građevinama donosi ministar obrane.

(4) Ovlaštena službena osoba može napustiti štićenu osobu, objekt ili prostor te štićenu vojnu lokaciju i građevinu koje osigurava samo u situacijama kada se u neposrednoj blizini izvršava kazneno djelo koje se progoni po službenoj dužnosti i za koje se može izreći kazna zatvora od pet godina ili više, ili kada je to nužno radi sprječavanja izravne opasnosti, osim u situacijama kada napuštanjem mogu biti ugroženi život štićene osobe i sigurnost objekta ili prostora gdje se nalazi štićena osoba te štićene vojne lokacije i građevine.

22. Uporaba tuđega prijevoznog sredstva

Članak 152.

U ratnom stanju i stanju neposredne ugroženosti, uz primjenu vojnopolicijskih ovlasti iz ovoga Pravilnika, ovlaštena službena osoba Vojne policije ima i ovlast uporabe tuđega prijevoznog sredstva.

Članak 153.

Ovlaštena službena osoba može i bez pristanka civilne osobe uporabiti prijevozno sredstvo kojim se osoba služi radi:

1. prijevoza osobe kojoj je ugrožen život

2. sprječavanja počinjenja ili progona počinitelja kaznenog djela za koje se progoni po službenoj dužnosti, kada drukčije ne može provesti tu radnju.

Članak 154.

(1) O razlozima uporabe tuđega prijevoznog sredstva ovlaštena službena osoba dužna je izvijestiti prvonadređenu osobu, a čim je to moguće civilnoj osobi izdaje se potvrda s navođenjem razloga uporabe kao i razloga i opisa nastale štete ako je nastala.

(2) Troškovi uporabe i šteta nastala uporabom tuđega prijevoznog sredstva naknađuju se iz državnog proračuna.

23. Uporaba tuđega komunikacijskog uređaja

Članak 155.

U ratnom stanju i stanju neposredne ugroženosti uz primjenu vojnopolicijskih ovlasti iz ovoga Pravilnika ovlaštena službena osoba Vojne policije ima ovlast uporabe tuđega komunikacijskog uređaja.

Članak 156.

Ovlaštena službena osoba može i bez pristanka civilne osobe uporabiti komunikacijski uređaj kojim se osoba služi radi:

1. obavještavanja o opasnosti za život i imovinu

2. tijekom progona počinitelja kaznenog djela za koje se progoni po službenoj dužnosti

3. tijekom progona počinitelja težeg kršenja vojne stege

4. obavještavanja o vjerojatnosti počinjena kaznenog djela za koje se progoni po službenoj dužnosti i težeg kršenja vojne stege ili službene dužnosti

5. traženja žurne pomoći za izvršenje vojnopolicijskog posla.

Članak 157.

(1) O razlozima uporabe tuđega komunikacijskog uređaja ovlaštena službena osoba dužna je izvijestiti prvonadređenu osobu, a čim je to moguće, civilnoj osobi izdaje se potvrda s navođenjem razloga uporabe kao i razloga i opisa nastale štete ako je nastala.

(2) Troškovi uporabe i šteta nastala uporabom tuđega komunikacijskog uređaja naknađuju se iz državnog proračuna.

VI. POSEBNE OBVEZE NADREĐENIH OSOBA PREMA OVLAŠTENIM SLUŽBENIM OSOBAMA PRIJE POČETKA OBAVLJANJA VOJNOPOLICIJSKIH POSLOVA

Članak 158.

(1) Prije početka obavljanja vojnopolicijskih poslova prvonadređena osoba ovlaštene službene osobe dužna je provjeriti je li ovlaštena službena osoba propisno odjevena, naoružana i opremljena, te je li psihofizički sposobna za obavljanje vojnopolicijskih poslova.

(2) Nadređena osoba ili osoba koju ona ovlasti može s pomoću odgovarajućih uređaja i sredstava provjeriti prisutnost alkohola i/ili droge u organizmu ovlaštene službene osobe koja svojim izgledom i/ili ponašanjem upućuje na sumnju da se dovela pod utjecaj alkohola i/ili droge.

Članak 159.

(1) Prvonadređena osoba iz članka 158. stavka 1. ovoga Pravilnika dužna je onemogućiti obavljanje vojnopolicijskih poslova ovlaštenoj službenoj osobi koja:

1. nije propisano odjevena i/ili opremljena dok ne ukloni neispravnost

2. za koju je odgovarajućim uređajem ili sredstvom utvrđena prisutnost alkohola i/ili droge u organizmu

3. pokazuje vidljive znakove bolesti, umora, iscrpljenosti ili upućuje na takvo stanje.

(2) Prvonadređena osoba ovlaštene službene osobe privremeno će zapriječiti izvršenje vojnopolicijskog posla ovlaštenoj službenoj osobi koja je odbila podvrgnuti se provjeri prisutnosti alkohola i/ili droge u organizmu za koju prosudi da nije sposobna za obavljanje vojnopolicijskih poslova jer svojim izgledom i/ili ponašanjem upućuje na sumnju da se dovela pod utjecaj takvih sredstava i o tome bez odgode izvijestit će nadređenu osobu.

VII. OPREMA I SREDSTVA VOJNE POLICIJE

Članak 160.

(1) Ovlaštena službena osoba u statusu vojne osobe za vrijeme obavljanja vojnopolicijskih poslova nosi vojnu odoru, službeno vatreno oružje i po potrebi drugo oružje, opremu i sredstva, iskaznicu i značku te vojnu oznaku pripadnosti Vojne policije u skladu s odredbama ovoga Pravilnika i pravilnika kojim se uređuju vrste i način nošenja vojne odore.

(2) Neovlaštena osoba Vojne policije u statusu vojne osobe za vrijeme obavljanja poslova i zadaća nosi vojnu odoru, pripadajuću opremu i sredstva te vojnu oznaku pripadnosti Vojne policije u skladu s odredbama pravilnika kojim se uređuju vrste i način nošenja vojne odore.

(3) Službenici i namještenici raspoređeni u ustrojstvene jedinice Vojne policije poslove i zadaće obavljaju u civilnoj odjeći.

Članak 161.

(1) Ovlaštena službena osoba koja vojnopolicijske poslove obavlja u civilnoj odjeći u skladu s člankom 17. stavkom 2. ovoga Pravilnika za vrijeme obavljanja vojnopolicijskih poslova nosi iskaznicu i značku Vojne policije te službeno kratko vatreno oružje.

(2) Iznimno od odredbe stavka 1. ovoga članka, ovlaštena službena osoba koja vojnopolicijske poslove zaštite štićenih osoba obavlja u civilnoj odjeći, za vrijeme obavljanja toga posla nosi iskaznicu i značku Vojne policije, posebnu oznaku, opremu i sredstva te službeno vatreno oružje.

(3) Ovlaštena službena osoba iz stavaka 1. i 2. ovoga članka službeno kratko vatreno oružje nosi prikriveno (u futroli na remenu hlača, na nozi, u posebnoj torbici i sl.).

(4) Posebna oznaka iz stavka 2. ovoga članka je oznaka koja služi za međusobno vizualno raspoznavanje ovlaštenih službenih osoba koje nose službeno vatreno oružje u provedbi vojnopolicijskih poslova i ovlasti zaštite štićenih osoba.

(5) Izgled posebne oznake, zaduženje i način nošenja posebne oznake iz svaka 4. ovoga članka utvrđuje se posebnim aktom načelnika ustrojstvene jedinice Vojne policije u Glavnom stožeru.

Članak 162.

(1) Prometna sredstva (motorna vozila i plovila) kojima raspolaže Vojna policija koriste se, opremljena su i obilježena u skladu s odredbama zakona i drugih propisa.

(2) Kada ovlaštene službene osobe obavljaju poslove nadzora i upravljanja prometa vojnih prometnih sredstava, nose i reflektirajući prsluk s natpisom »VOJNA POLICIJA« i dodatnu opremu.

Članak 163.

Oprema i sredstva za potrebe obavljanja vojnopolicijskih poslova utvrđuju se materijalnim ustrojem ustrojstvene jedinice Vojne policije, zakonima, pravilnicima i sklopljenim međunarodnim ugovorima.

VIII. PRIJELAZNE I ZAVRŠNE ODREDBE

Članak 164.

(1) Kandidat za raspored na ustrojstvenu dužnost s vojnopolicijskim ovlastima prije rasporeda na dužnost ovlaštene službene osobe obvezan je završiti Tečaj za ovlaštenu službenu osobu Vojne policije.

(2) Iznimno od odredbe stavka 1. ovoga članka, na ustrojbenu dužnost ovlaštene službene osobe, bez primjene ovlasti i prava ovlaštene službene osobe, može se privremeno zbog potreba službe, najdulje na rok od jedne godine, rasporediti i osoba koja nije završila Tečaj za ovlaštenu službenu osobu Vojne policije, a ispunjava druge uvjete ustrojbene dužnosti.

(3) Ako osoba iz stavka 2. ovoga članka u roku od jedne godine od dana rasporeda na ustrojbenu dužnost ovlaštene službene osobe ne završi Tečaj za ovlaštenu službenu osobu Vojne policije, bit će raspoređena na ustrojbenu dužnost neovlaštene osobe Vojne policije, a ako nema upražnjenih ustrojbenih dužnosti u Vojnoj policiji, bit će raspoređena u drugu ustrojstvenu jedinicu Oružanih snaga.

Članak 165.

Pripadnicima Vojne policije kojima je u skladu s odredbama Pravilnika o djelokrugu rada, dužnostima i ovlastima pripadnika Vojne policije (»Narodne novine«, br. 74/03) priznat položen stručni ispit za ovlaštenu službenu osobu Vojne policije, odnosno koji su položili stručni ispit za ovlaštenu službenu osobu Vojne policije priznaje se završen Tečaj za ovlaštenu službenu osobu Vojne policije i stjecanje dodatne osposobljenosti ovlaštena službena osoba Vojne policije.

Članak 166.

Danom stupanja na snagu ovoga Pravilnika prestaje važiti Pravilnik o djelokrugu rada, dužnostima i ovlastima pripadnika Vojne policije (»Narodne novine«, br. 74/03).

Članak 167.

Provedbeni akti doneseni na temelju Pravilnika o djelokrugu rada, dužnostima i ovlastima pripadnika Vojne policije (»Narodne novine«, br. 74/03) ostaju na snazi do donošenja novih, u dijelu u kojem nisu u suprotnosti s odredbama ovoga Pravilnika.

Članak 168.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/14-04/4
Urbroj: 512-01-14-6
Zagreb, 19. ožujka 2014.

Ministar
Ante Kotromanović, v. r.

Prilog

1. OBRAZAC SLUŽBENE ISKAZNICE VOJNE POLICIJE

2. IZGLED SLUŽBENE ZNAČKE VOJNE POLICIJE

OBRAZAC SLUŽBENE ISKAZNICE VOJNE POLICIJE

![](dodatni/431131.jpg)

IZGLED SLUŽBENE ZNAČKE VOJNE POLICIJE

![](dodatni/431132.jpg)

44 07.04.2014 Pravilnik o vojnopolicijskim poslovima i provedbi ovlasti ovlaštenih službenih osoba Vojne policije

44 07.04.2014 Pravilnik o vojnopolicijskim poslovima i provedbi ovlasti ovlaštenih službenih osoba Vojne policije

Pravilnik, NN 44/2014-816